text:
TOE TAOFI SI’ITAGA FALEMA’I
Leai ni tagata faigaluega vaea
O se tala fiafia lenei mo tagata uma o Amerika Samoa, ina ua fa’alauiloa aloaia e le alii kovana i le aoauli ananafi i se fonotaga ma tusitala, le taofia o si’itaga o pili a le falema’i sa amata mai i le vaiaso talu ai, atoa ai ma lona fa’amaonia mai o le leai o ni tagata faigaluega a le falemai e vaea, e pei ona folafolaina mai e le Komiti Faafoe ma le pulega a le LBJ.
Saunoa le afioga Togiola Tulafono e fa’apea, o siitaga i pili o le falemai sa faia i le vaiaso na te’a nei, e pei o le $50 mo le va’aiga o le foma’i, fa’apea ai le $40 sa totogi mo le talavai, atoa ai ma isi lava siitaga, ua taofia nei, i le mae’a ona latou sainia ma le pulega a le falemai i le aso ananafi o se maliliega, e tu’uina atu ai le tupe e $3 miliona lea na pasia mai e le Fono Faitulafono, e fesoasoani ai i a latou galuega ma fesoasoani i faafitauli tau tupe o loo tulai mai ai.
Sa ia fa’alauiloa foi le leai o ni tagata faigaluega a le falemai e vaea e pei ona folafolaina, ae o le a tumau pea ona galulue tagata faigaluega i a latou galuega.
O lenei fa’asalalauga ma le feagaiga e pei ona sainia i le aso ananafi, na faia i le mae’a ai ona fa’alauiloa e le alii kovana i luga o lana polokalama i le vaiaso na te’a nei, lona sauni e fa’amalolo le komiti fa’afoe a le falemai, pe afai e o’o mai i le Aso Lulu na te’a nei, o lo o tumau pea fuafuaga a le falemai e vaea ana tagata faigaluega, e aofia ai ma foma’i, fa’apea ai ma le tumau o a latou siitaga mo pili ma talavai.
O se fonotaga na faia i le aoauli ananafi i le va o le kovana ma le pulega a le falemai o le LBJ, na sainia ai lenei feagaiga ma le fa’amoemoe, o le a fesoasoani i fa’afitauli a le falemai mo le taimi nei.
O le pili tupe lea na pasia e le fono i le vaiaso na te’a nei, sa latou pasia ai se nonogatupe e $3 miliona, e fa’atupe mai i tupe o le Teugatupe o Taui mo Tagata Faigaluega, ma le fa’amoemoe e toe totogi i le tupe e maua mai i le lafoga o totogi e 2%.
O le pili la lea ua sainia nei e le alii kovana ma ua avea nei ma tulafono. Sa saunoa le kovana, ina ua fesiligia e tusitala, afai e vave le aoina mai o le tupe mai le lafoga e 2%, atonu e na o le 12 masina e totogi ai le nonoga tupe lea ae mae’a, pe a fuafua i le aofaiga, pe a ma le $3 miliona, lea e maua mai i le lafoga e 2%, pe a ao e le malo.
O se tasi o va’aiga fa’anoanoa na ta’ua e Togiola, lea ua maitauina i le falemai, talu ona fa’amamaluina mai siitaga i le aso 6 o Fepuari, o le tau leai lea o nisi e asiasi atu i le falemai mo le va’aia o fomai ma fai a latou talavai, e ui o lo o lagona lava pea e le atunu’u le vaivai ma le mama’i, ae ua manatu e nonofo i aiga ona o le taugata o pili a le falemai.
I se pepa o fa’amatalaga na tu’uina mai e le pulega a le falemai, ina ua mae’a ona latou sainia ma le kovana lenei feagaiga, o le fa’aitiitia lea o itula faigaluega a le aufaigaluega, fuafua i le maualuluga o lo o i ai a latou totogi.
O le itula e 8:00 i le taeao nei lea ua faalauiloa mai e le pulega o le falemai a le LBJ o le a taofia ai a latou siitaga ae toe fa’afoi le totogi o a latou pili i le tulaga tuai sa amata mai ai.
Sa fa’amaonia mai foi e le pulega a le falemai e faapea, e amata mai ananafi,o le a leai ni tagata faigaluega a le falemai e faamalolo, lea e pei ona fuafuaina mo le aso 19 Fepuari, sei vagana ai le faaitiitia o itula faigaluega a tagata faigaluega o le a amata i le aso 4 Mati 2012.
Mo i latou uma lava e i lalo mai o le tai $20,800 o latou totogi, e tai 4 itula e faaitiitia mai o latou totogi, o i latou e tai $20,800 e oo atu i le tai $49,999 o latou totogi, e tai 6 itula o le a faaitiitia, o i latou e tai $50,000 e oo atu i le $62,399 o latou totogi, e tai 8 itula e faaitiitia, ma i latou e i tai $62,400 o latou totogi ma luga atu, e tai 12 itula e faaitiitia mai o latou totogi.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


c: text/html

text:
Samoa News Editorial: Ua Tatau Ona Fa’ataga Tama Ta’a’alo Mai Fafo
Aisea e tausisi ai le Iuni Lakapi a Amerika Samoa ia fa’asa ona 'aumai e kalapu ni a latou tama ta’a’alo mai fafo e taufetuli ma a latou tama ta’a’alo i le taimi o le ta’ito’a fitu fa’avaomalo o le’a faia i le Fu’a o le tausaga nei?
E matua sese le taofi o le Iuni i lenei tapu. Aua, o le ofi mai o tama ta’a’alo mai fafo e fuifui fa’atasi ma tama ta’a’alo a kalapu o le teritori, o se la’asaga pito i sili lea ona vave alu ai i luma le malamalama o tama ta’a’alo a le teritori. Aua o lea o le’a va’ai, fa’alogo, ma fa’atino ia fautuaga ma gaoioiga a tama sasa’o mai fafo o lo ’o ta’a’alo fa’atasi ma latou i o latou kalapu.
Ou te fia fa’atepa le Iuni Lakapi a Amerika Samoa i le saoasaoa o le alu a le lakapi a Samoa oi ai nei i le to’a fitu ma le 15 e fai ma molimau 'autu o la’u mau. Aisea ua vavave ai ona piki i luga le atamai o le tama ta’a’alo i Apia i lenei vaitaimi?
Ina ua le vala’aulia Samoa i le tauvaga muamua o le Ipu o le lalolagi i le 1987 lea na faia i Niu Sila ae avatu na’o Toga ma Fiti, ua foliga mai o le’a atili ai ona alu solomuli le lakapi a Samoa.
A’o le tausaga 1988, o le taimi tonu lea na amata ai le ta’i to’a fitu a Malisi Sagato Iosefo e momoli ai la latou fa’afetai i le ituaiga o Felela Malisi na 'aumaia le ta’aloga o le lakapi i Samoa.
Ina ua atoa le selau tausaga o le i ai o Felela Malisi i Samoa e lua, na tonu ai i le sosaiete a tama tuai a Malisi i Apia o le’a fa’afoeina se ta’aloga ta’ito’a fitu e fa’ailoga ai lenei senituri o le tautua a Felela Malisi ia Samoa e lua ma ona tagata.
Na ofo’ofogia i le maimoa a tagata Samoa i le va’ai tino i tagata fa’amatua o le lakapi mai Niu Sila, Ausetalia, Fiti ma tama ta’a’alo Samoa ua 'iloga i lenei fa’agatama ua tamomo’e i le Apia Park.
Na’o na va’ai i le TV ia latou gaoioiga a’o le taimi muamua lea ua va’ai tino i ai ia latou taleni i Samoa. Na mafai ona silasila Samoa e lua i kapiteni o le All Blacks, Wayne Buck Shelford ma Gary Whetton na 'aumai e Malisi ma ta’a’alo i le latou 'au. O Moata’a nao latou 'aumaia Michael Jones, To’o Vaega, Lolani Koko o alo o Samoa.
O le masaga ta’uta’ua mai Ausetalia o Mark ma Glen Ella na ta’a’alo mo le Wallabies sa 'aumaia le 'au a Ausetalia i Samoa. O ni isi o le All Blacks na auai i le fitu a Malisi e i ai John Kirwin, Joe Stanley, John Schuster, Va’aiga Tuigamala, le toga mai Ausetalia o Ofengaui, ma le to’atele e ova atu i le 50 All Blacks ua mafai ona o’o mai i Samoa ma ta’a’alo fa’atasi ma tama Samoa ia latou kalapu.
Mai Fiti, o le fa’amatua o le fitu i le lalolagi o Waisale Serevi, ma isi e le masino. Ua ova nei i le 20 tausaga lenei ta’amilosaga ma o lo ’o mafai ona omai pea ni isi ta’uta’ua mai fafo e ui ina fa’aiti’itia ona ua fa’apolofesa le lakapi i lenei vaitaimi.
O le tama ta’alo na te matauina tulaga o le ta’a’alo ae ua 'iloga i lenei ta’aloga, ma o le ala lena na saoasaoa ai le vave o le iloa e tama lakapi a Samoa ona ua fefiloi ma tagata ta’uta’ua io latou 'au.
E molimau le ali’i palemia o Samoa, Tuila’epa Sa’ilele Malielegaoi i lenei faiga ma e saunoa so’o ai i lona tulaga o ia o le ta’ita’i fono o le Iuni Lakapi a Samoa i le taua o le auai o tama ta’a’alo mai fafo i 'au a kalapu a Samoa aua e alu ai ma le atoa le atamai o Samoa o lo ’o ta’a’alo i lenei tauvaga. Fai mai a Tuila’epa pe ana le seanoa le fitu a Malisi Apia ma le auai o tama 'iloga o le lakapi mai fafo e fa’asoa mai la latou taleni ma le poto i tama ta’alo a Samoa i ana kalapu 'ese’ese, e le vave le o’o o Samoa i luga i le tumutumu o fa’alagamaea i le fitu ma le 15.
A uma le ta’amilosaga, ona toe fo’i a lea o tagata ta’a’alo i le mea na sau ai a’o lana sao i le ta’aloga o lo ’o ua tamau e tama ta’a’alo a Samoa e lua. O le ala lea o le saoasaoa o le ta’aloga ma le iloa o tama ta’a’alo ona e afua mai i le fitu a Malisi Apia lea ua mafai ai ona latou fuifui fa’atasi ma e ua 'iloga i lenei ta’aloga.
E fa’apea fo’i la ma tatou i le teritori. O le sao o tama ta’a’alo mai fafo pe’a mafai ona 'aumai e kalapu ni a latou guest players mai Niu Sila, Samoa, po ’o Fiti, e tele le aoga ma le lelei i le aga’i i luma o le ta’aloga. Tatou te fiu e 'aumai 'au mai fafo ona omai a lea o latou toe su’e siamupini ma toe tu’uva’a atu ae le mafai ona tufa mai le oa o le lakapi o lo ’o ia latou.
Ae a fai ae tatala le avanoa mo guest players e 'aumai e kalapu lakapi pei o Faga’alu, Avele, Pago Pago, Fagatogo, Lauli’i ma isi, e lifi ai i’ina ma le ta’alo a tama Amerika Samoa i nei kalapu aua ua mimita e tu i tala ane o Mikaele Pesamino, po ’o Alafoti Faosiliva, Uale Ma’i lea ua 'aumai e la latou 'au e suia lea kalapu.
A uma le tauvaga, ona toe fo’i a lea o nei tama ta’a’alo i fafo a’o le latou auai fa’atasi ma ta’a’alo i kalapu ua 'aumaia i latou, e tele lona aoga mo le atina’eina o le lakapi i Amerika Samoa.
O le mea lea ou te fautuaina ai peresitene Aumoeualogo Te’o Fuavai, le ta’ita’ifono o le komiti fa’afoe, Togiola Tulafono ia tatala le avanoa i kalapu pei ona fa’atagi atu ai latou te 'aumaia ni guest players e ta’a’alo fa’atasi ma o latou tama ta’a’alo i le tauvaga fa’avaomalo o le Fu’a ia Apelila. Ona tou matamata lea i le vave o le piki apu o le ta’alo a le tama Tutuila i lenei ta’aloga o le lakapi.
Tilotilo ia Samoa ma le vave o le aga’i i luma o le lakapi ua i ai nei. Ou te molimau atu e fa’apena fo’i le saoasaoa o le lakapi a Amerika Samoa pe’a fa’amatala le afa o lo ’o nonoa mau ai e le Iuni Lakapi a Amerika Samoa lenei avanoa tele.
Fai mai le iuni ia aga’i i luma ma lelei le fa’afoega o le lakapi i le teritori. E le mafai ona o’o tatou i lea tulaga aua o le tapu lea ua tou faia i le fa’asaina o tama ta’a’alo 'iloga o lo ’o fia 'aumaia e kalapu lakapi i le teritori mo le ta’aloga fa’avaomalo ia Apelila e atili ai le aga’i ona alu i tua le lakapi i Amerika Samoa.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.

robotstxt: allowed

filter: keep


text:
“O ta’ita’i lava o le malo o loo mafua ai faafitauli i le Falema’i”
E talitonu nisi o le atunuu e mafua ona tutupu fa’afitauli tau tupe ma a’afia ai gaioiga a le falemai o le LBJ, e le o faia e ta’ita’i o le malo o latou tiute ina ia tusa ai ma le tulafono.
O le finagalo lea o le tina o Saili Samoa na fa’aalia i le iloiloga fa’alaua’itele a le Fa’alapotopotoga Tumaoti a le Pualele Foundation i le aso Faraile na te’a nei, lea foi na toe saunoa i ai nisi na mafai ona fesiligia e le Samoa News i le tonu o le kerisimasi na tea nei i le nofoaga o le LBJ i Faga’alu.
“Ou te talitonu lava a’u ia e mafua ona tutupu faaletonu tau tupe i le falemai, e le o totogi atu e le malo tupe ua maea ona fa’atulafono e fa’atupe ai fuafuaga a le falemai,” o le saunoaga lea a le tina o Anita Laumatia, ina ua fesiligia e le Samoa i le aso le kerisimasi na tea nei, ao faatali le la talavai ma lona alii i le falemai i Faga’alu.
“Ana taunu’u si’itaga fa’apenei ma te le o mai i le aso lenei i le falemai, ae ou te fa’afetai ai i le pulega a le falema’i ona o le manatu mai i le atunu’u, aemaise ai foi maua nei e le lava se tupe e totogi ai a latou pili,” o le isi saunoaga lea a Laumatia.
Ae na taua e le faletua o Saili Samoa o le Pualele Foundation, e mafua ona tulai fa’afitauli tau tupe i le falema’i o taitai o le malo, e le o fa’atinoina o latou tiute na tofia ai i latou.
Sa ia taua i lana saunoaga, afai e toe foi Amerika Samoa i le auala na amata mai ai le fa’avae o lona atunu’u, atonu o le a le toe tulai mai nei fa’afitauli.
I le faaiuga o lana saunoaga sa ia fautuaina ai foi tagata palota ina ia silasila toto’a i sui o loo latou palota i ai mo le tofi faipule i le Fono Faitulafono, ina ia palota i le sui e talitonu e mafai ona fesoasoani mai i le atunuu aemaise lava pe afai e tulai mai faafitauli e pei ona tulai mai i le falemai i le taimi nei.
Na maua foi le avanoa e fesiligia ai se ulugalii o loo tausi ma’i i se tasi o la alo na taofia mai i le falemai i le aso Faraile na tea nei. Na taua e le tama o le aiga ia Fetuao Sione, sa popole lava lona loto ina nei taunuu siitaga a le falema’i i le aso kerisimasi na tea nei.
“Na ou te’i ina ua ma fesili atu ma lo’u to’alua i le teine foma’i pe amata i le aso (aso Sa na te’a nei) si’itaga o a latou pili, ae na tali mai le teine foma’i ua taofi se’i i ai se taimi, o se lagona fiafia lea mo maua aua o lea ua aga’i atu i le lona 3 o aso talu ona taofia le ma tama i le falema’i, o lona uiga e le iloa e ma’ua po o fea e aumai ai se tupe e totogi ai lenei pili,” o le saunoaga lea a Sione.
Sa to’a filemu lava vaega ‘ese’ese o le falema’i i le aso Sa na te’a nei, e tau leai ni gasegase na aga’i atu i le falema’i.
Na pau itu sa tau feololo tagata na va’aia ai, o le itu o lo’o i ai gasegase o loo taofia atoa ai ma le potu failele. E ‘ese mai i vaega ia, sa feololo foi nisi o le atunu’u na aga’i atu i le fale talavai i le taeao o le aso kerisimasi.
O nisi na mumusu e fa’aali ni o latou finagalo i le Samoa News ina ua fesiligia e uiga i le toe tolopo ai o siitaga a le falema’i, ae o nisi sa fiafia e fa’ailoa lo latou agaga fa’afetai ona o le tofa ua a’e i le pulega ma le komiti fa’afoe a le falema’i.
Na taua e tina ia na fananau mai a laua pepe i le aso o le kerisimasi, o se tala fiafia mo i laua ina ua taofia si’itaga a le falemai, se manu e le iloa poo fea e saili mai ai le $200 e totogi ai le pili o le potu fanau, atoa ai ma le $100 mo le potu taofia pe ana fa’apea e taunu’u si’itaga sa fuafuaina.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Silia 70 tamaiti mama’i asia Foma’i ...
Faapitoa Tamaiti mai Oregon
E silia i le to’a 70 alo ma fanau a le atunu’u o lo o a’afia i le gasegase o le fatu, na mafai ona asia e se aumalaga o foma’i faapitoa mo tamaiti i le masina na te’a nei.
O lea aumalaga e to’alima foma’i na malaga mai ai, o i latou nei o foma’i mo le gasegase o le fatu mo tamaiti mai le Iunivesite o le Soifua Maloloina i le aai o Portland, Oregon, ma o latou faatinoina ai se auaunaga ofo fua e aunoa ma se totogi, e ala lea i le siakiina o fanau o lo o aafia i le gasegase o le fatu i le falemai o le LBJ i Fagaalu.
Na taua e le afioga i le alii Senatoa ia Fuata Dr. I’atala, o ia fo’i o se foma’i faapitoa mo fanau, o lenei auaunaga ofo fua mo fanau a le atunuu, ua mafai ai ona siaki fua fanau ma tuuina atu talavai faapitoa mo latou gasegase.
“O nisi o fanau sa mafai ona siakiina ua tulaga manuia i latou, ae o isi fanau ua auina atu i fafo mo togafitiga, i lalo o le fesoasoani a le aumalaga lenei e aunoa ma se totogi,” o le saunoaga lea a le alii Senatoa ia Fuata ina ua tula’i e faatu se mau e pasia ai le Iugafono Malilie faatasi a le Senate, e momoli ai le agaga faafetai i fomai faapitoa na malaga mai, e tusa ai o le latou galuega fesoasoani sa ofoina atu mo fanau a le atunuu.
O le aumalaga e aofia ai le Faatonu o le polokalame ia Laurie Armsby, faatasi ai ma fomai fesoasoani e pei o Rachel Sunstrom, Jennifer Huan, Christopher Marcella ma Ashley Armsby
I se vaega o le iugafono o loo taua ai e faapea, e le tau toe faailoaina tulaga o foma’i e a’oa’oina i totonu o le malo tele o Amerika, i le maoa’e o le latou tomai i le faatinoina o latou tiute i soo se tautua e aoaoina ai i latou, aemaise lava i le tausiga o le soifua maloloina o tagata.
“O le mea moni, e le gafatia e Amerika Samoa ona totogi ma faa faigaluega foma’i faapitoa faapenei, ae o le asiasiga a foma’i faapitoa nei o loo i ai le tomai faapolofesa, ua alaga tatau ai ona o tatou faafetaia la latou galuega fesoasoani sa ofoina mai, ina ua mafai ona o latou faasaoina nisi o ola o tatou fanau,” o se vaega lea o le iugafono a le Senate.
I faamaumauga tusitusiga mai le falemai o loo taua ai, o le 44% o fanau e fananau mai i Amerika Samoa, e aafia i latou i gasegase matuia e aofia ai ma le fatu, ma o nisi lava o i latou nei e i’u lava ina maliliu a’o tau togafitiina pea i latou.
Fai mai le iugafono, o nisi o taimi, e faafuasei ai ona asia Amerika Samoa e ni aumalaga faapitoa faapenei, mo le ofoina mai o se tautua o loo moomia e aunoa ma lo latou faailoaina mai.
E ui i se tulaga faanoanoa i le puupuu o le taimi na faatinoina ai lenei asiasiga, peitai ua tele se sao mo le faasaoina o soifua o nisi fanau, ina ua mafai ona siaki ma vaaia fanau e toa 75 i le tolu aso, tusa lea e tai 25 na vaai ma siaki i le aso e tasi.
E talitonu le Fono, e ui i le tulaga motu ese ai o Amerika Samoa mai lona tulaga i faafanua o isi setete ma teritori o le malo tele o Amerika, ae ua filifilia lava e lenei aumalaga Amerika Samoa e aumai i ai la latou faamuamua, e pei ona o latou asia ai tatou ia Novema o le tausaga 2011, lea foi ua latou toe asia tatou i le masina o Iulai o le tausaga nei ma le faamoemoe, e toe malaga mai foi i le tausaga fou.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Nisi o fetu pupula a le Woodridge State High School
Tusia: admin 15/12/13
E faafiafiaina ma mitamita le tele o mātua Samoa i tulaga lelei o alo ma fanau i totonu o aoaoga. O nisi o alo Samoa o loo tulimatai nei e avea ma taitai sinia o le Aoga Maualuga a Woodridge State Hight School 2014. Pei lava ona silafia ua maoae le finafinau o alo o le atunuu i tulaga i aoaoga, e lē gata iunivesete ae faapea foi aoga maualuluga, o iina e faafailele mai ai se lumanai manuia o le solosolo lelei o le soifua a o avea ma talavou ma le agai atu ina tagata matua. O le susuga ia Johnathan Mafoe o ona mātua o Eseta ma Faga Mafoe o (Tanugamanono ma Toamua) ma le tamaitai o Tai Ioane Marzhew o lona tina o Alataua Ioane Marzhew mai Tuanai ma Nofoalii, ma o nisi o nei o fetu pupula o alo ma fanau Samoa i le tausaga 2014 i totonu o lea foi aoga.


text:
Tuumalo susuga Faifeau Toeaina Masalosalo Sopoaga
O se tala faanoanoa ua ufitia ai le atunuu, tainane le galuega paia a le Atua, ina ua tuua le malo e le susuga i le alii Faifeau Toeaina ia Rev. Elder Masalosalo Sopoaga, ona o le valaau paia a le Atua, i le tuana’i ai o tausaga e 73 sa tautua ai mo lona aiga, nuu, atunuu aemaise le galuega paia a le Atua.
O Rev. Sopoaga na maliu i le maota gasegase o le LBJ i Fagaalu i le taeao o le aso Lulu na te’a nei, e pei ona faamaonia mai e lona alo tamaitai ia Menorah, a’o i ai i ona tafatafa lona faletua ia Simoe ma nai ona alo e toalua o Menorah ma Hesedh.
O ni lagona e faigata ona faamatala taimi o le mafutaga aemaise ai o le soifuaga auauna i le Atua ma le atunuu, ao taumafai lona aiga e faailoa sini tetele na mafai ona ausia e lenei auauna ao tautua ai i le galuega a le Atua.
Na amata mai le soifuaga aoaoina o Rev. Sopoaga i le aoga faa faifeau i lona nuu o Salelologa i Savai’i na soifua a’e ai, ona sosoo ai loa lea ma le aoga a Maluafou, ma aga’i atu ai le kolisi a Leulumoega Fou ma faaauau atu ai i le Iunivesite i Suva i Fiti.
Na maea lana aoga i Fiti ona agai atu loa lea i le aoga a St. John NZ, sosoo atu ai ma le Hebrew University i Ierusalema, o le Iunivesite a Chicago i Illinois ma agai atu ai i le Iunivesite a London i Peretania mo le faalauteleina o lona olaga aoaoina, ma ia maua mai ai faailoga tetele sa avea ai o ia o se tasi o sikola o le Tusi Paia.
“O aoga uma ia sa aoga ai le toeaina ma maua mai ai nisi o ana faailoga sa fesoasoani i le galuega faafaifeau na galue ai mo le tele o tausaga,” o le saunoaga lea a Menorah.
Ina ua taliu mai o ia i Samoa mai ana aoaoga i fafo, sa amata galue Rev. Sopoaga o se faiaoga i le Kolisi Faafaifeau i Malua Theological College, ma tofia ai o ia e avea ma pule aoga mo le tolu tausaga mai le 1976 e oo atu i le 1979.
“Sa galue muamua o ia i le ekalesia EFKS i Solosolo i Samoa, a’o le’i tofia na te vaaia le ekalesia EFKAS i Pago Pago mai le 1981 seia oo atu i le 2010 na malolo ritaea ai,” o se faamatalaga lea a Menorah.
O le susuga Rev. Sopoaga na malolo litaea mai le galuega faa faifeau i le mae’a ai o le fonotele a le Ekalesia i le 2010, i le tuana’i ai lea o tausaga e 30 sa tautua ai i le ekalesia EFKAS i Pago Pago.
Ao galue o ia i le ekalesia i Pago Pago, sa avea o ia ma faiaoga i le Kolisi Faa Faifeau i Kanana Fou. Sa avea foi o ia ma taitaifono o le Komiti o le Palola mo le tele o tausaga i taimi o le nofoaiga a Kovana Lutali.
E tele uiga ma amioaga e faagalo gata ai e lona aiga le alii faifeau i aso o le latou mafutaga.
“O lenei tama, e faamuamua lava lana galuega faa faifeau nai lo se isi lava mea o lenei olaga, o se tama e onosa’i, e talitiga, e tiga lava ona tigaina i lona gasegase ae a fesili atu i ai poo a mai o ia, e tasi lava lana tali o loo manuia,” o nisi ia o uiga e manatua ai e Menorah lona tuaa.
“O le alii faifeau o se tagata e ese le loto mau i ona lagona, o se tagata e tautala soo, e loto fiafia, e faigofie foi lona olaga, e faamasani gofie i soo se tagata, na te le faailogaina foi se tagata e talanoa ma mafuta i ai, e agamalu ae sili ai i na uiga uma o ia o se tama e loto alofa ma tausaafia,” o nisi ia o uiga e manatua ai e le faletua ia Simoe le susuga ia Rev. Sopoaga i le la mafutaga.
O lo o i ai pea le tino maliu o le alii faifeau i le maota gasegase i Fagaalu e faatali ai se isi fuafuaga mo ona toe sauniga mai lona aiga.
O lo o soifua mai pea i le taimi nei lona faletua ia Simoe, o ona alo e toalua atoa ai ma ana fanau fai.
Ia faamaise le Agaga Paia o le Atua i le paia o aiga loto faavauvau.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Faalauiloa ID palota fou mo tagata palota atunuu
Ua ausia e le Ofisa o Palotaga a le atunuu se tasi o a latou faamoemoe autu, i ni ID palota mautu e mafai ona malupuipuia mai le ono faia i ai o ni faiga faasolitulafono, e pei ona i ai le le ID palota fou lea ua faamoemoe e faalauiloa i le aso 15 Tesema, e pei ona faamaonia mai e le afioga i le Komesina o Palota, le afioga i le Maopu ia Soliai Tuipine.
O ID palota lea ua faamoemoe e amata lolomiina i le vaiaso fou e mo i latou ua maea le aoga o latou ID palota tuai, faapea ai ma tagata palota fou o le a laiseneina.
I se pepa o faamatalaga na tuuina mai e Soliai i le vaiaso nei, o lo o ia taua ai le tuuina atu o lenei ID palota mo le taimi muamua i tagata palota, e aunoa ma se totogi, ma o lenei foi ID palota o le a aoga mo le 2 tausaga, ona o le faatupulaia o le tau e faagaioi ai lenei ituaiga ID palota fou.
O le suiga fou e pei ona saunoa Soliai, o loo faatupe mai lea i lalo o se vaega tupe fesoasoani mai le feterale, i lalo o le tulafono mo palotaga a Amerika (Vote America Act), ma o le tau aofai o loo fuafua e faatupe ai lenei suiga e le o mafai ona faamautuina mai i le taimi nei.
“O le ID palota fou lea ua faalauiloa atu i le atunuu, e faapitoa lava mo i latou ua maea le aoga o latou ID palota tuai, atoa ia ma tagata palota fou o le a lesitalaina mo le palota tele o loo lumanai nei,” o le saunoaga lea a Soliai.
“Afai la e lei maea le aoga o lou ID palota tuai, faamolemole, e le manaomia oe i le aso 15 Tesema lea o le a amataina ai ona lolomi ID palota fou ia ua faalauiloa atu e le matou ofisa,” o le saunoaga lea a Soliai e lapataia ai le atunuu mo lenei suiga.
Sa ia taua foi le sauni o le latou ofisa e siaki faamaumauga uma a i latou e agai atui le latou ofisa, ina ia mautinoa e leai se vaega e nunumi i le aufaigaluega.
Saunoa foi Soliai, e fai lava si maualuga o le totogi mo le ituaiga ID palota fou lea ua faailoa mai, peitai ua a’e se manatu ia te ia, o le a le totogiina e le atunuu se tupe mo le ID fou, ina ia mafai ona maua e tagata uma le avanoa e lesitala ai ma faatino le aia e palota ai i le taimi o le palota i le tausaga fou.
O ID palota fou nei, na uluai faalauiloa e Soliai i luma o le Fono Faitulafono, ina ua molimau i le taimi na tuuina atu ai lona suafa mo le faamaoniaina e le Fono, e tusa ai o le toe tofiaina lea o ia e le kovana sili, na te toe tauaveina le tofiga o le Komesina o Palota.
Na faailoa e Soliai i luma o le Fono, o le ituaiga ID palota fou lea ua maua mai, e faigata ona sui e se tagata faamaumauga o loo i ai, ma o se taumafaiga ina ia faaitiitia ai faiga faasolitulafono o loo faia e nisi i ID palota o loo i ai nei.
Sa toe faaluaina e le alii kovana i luga o lana polokalame i le faaiuga o le vaiaso na tea nei le mataupu e uiga i le ID palota fou lenei.
Saunoa Togiola Tulafono, o le ID palota fou lea ua sauni le ofisa o palota e tuuina mai i le atunuu, e tulaga ese lava ona foliga, ma e le mafai ona toe fai i ai ni taumafaiga faasolitulafono e sui le ata poo le igoa o loo i ai, ona ua matua mautu ma mausali lona faiga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
FAGOGO: O OE NA FILIFILIA E O’U MATUA
Vaega #10
[E toe faatalofa atu i uo ma paaga masani a le tatou polokalame i lenei vaiaso, ae alo maia o le toe faaauauina lenei o le tatou polokalame mai le vaiaso na te’a nei, lea na gata mai i le taimi lea na toe fetaui ai le tama o Amako ma le fafine o Lineta i le taulaga, ina ua usu atu Amako i lana galuega.]
O le puupuu o le taimi lea ua fetaui ai Amako ma Lineta, na vave momotu ai loa e le tama le la talanoaga ina ua ia vaai atu i le uati, ua toe 10 minute ta le 8:00 e amata ai lana galuega. “Faletua, manaia le ta talanoaga i lenei taeao, ae fai foi o le naunau atu, ae paga lea ua lata mai le taimi e amata ai le galuega, ae talosia ae toe maua se isi feiloaiga ma oe i se taimi, ona toe faaauau lea o talanoaga ma toe faamanatu tala o aso la, ae a maua se avanoa ta te fai ‘aiga ai ma oe i se faleaiga, o le ula lena o faigamea o le aso,” o le tala lea a Amako na fai atu ia Lineta, lea foi na talia e le fafine ma la lulu lima loa ma faatofa.
Ua ese le vaai a le nuu ma le tupulaga ia Pegi i le taimi na toe fo’i atu ai i lona aiga, e le gata ua faifaiupu i ai le tupulaga, ae ua pei lava o se tagata ua aveese mai ai se mamalu na nofo ma ia. “Sole Pegi, a e gofo mai ea ae le alu e su’e sau galuega e k ausi ai le ka aiga, e le mafai oga ka gogofo faapegei i lou aiga e leai se lumagai lelei e maua mai ai, aua afai o le faiga lea, e sili ai oga ou koe fo’i a’u ia i lo’u aiga, e saili se galuega e kausi ai o’u makua ua makukua foi laua,” o le tomumu atu lea a le fafine o Lineta i lona to’alua, peitai o Pegi i le mea lea ua i ai, ua le ese ma se tagata ua leai sona faamoemoe, ma ua manatu ua sili ai lava le olaga lea ua ola ai atonu e maua ai se isi fiafia mo ia.
E le’i iloa e le nuu le mafuaaga ua toe fo’i atu ai Pegi ma lona to’alua mai le aoga faa faifeau, na pau le manatu o tagata, ua le pasi le ali’i a’oa’o i lona tausaga mulimuli, atonu o le pogai lea o lona toe fo’i atu i lona aiga. “Mea lea e maua i le kaisi ma le moa, lea la ua oo i kaimi o suega faai’u a le vaega faau’u, ae o lea ua oki mai ai le kakou kama o Pegi alii, loga uiga ua maualuluga kele aoaoga a le aoga faa faifeau ae vaivai le mafaufau o le kakou kama, a ea alii,?” o le talatalanoa toalua lea a le alii o Meki ma Oli, o uo mamae lava ia a Pegi i lana tupulaga. Ua le iloga se vaipanoa e alu solo i ai talanoaga a le tupulaga e uiga ia Pegi, o isi ua talanoa i le aoga ae o isi ua talanoa i le auala na mafua ai ona nonofo ma Lineta, ina ua fai e matua o le teine le faaiuga e faaipoipo le la tama i le a’oa’o, a’o lenei ua tua leaga le laau sa la fafauina. Ae ui i le tele o manatu ma tala a tagata o le nuu, ae mo Lineta lava ia, e leai nisi tagata na te tuuaia, sei vagana ai lava ona matua, o i laua ia na filifilia Pegi e avea ma ona to’alua, ina ua la iloa o ia o se a’oa’o, peitai lea la ua matafi ese atu le upu a’oa’o sa ufiufi ai Pegi, ae ua aliali moni mai ai loa ma le ituaiga tagata tonu lava e i ai o ia. Pau le iuga lea ua fai e Lineta, o ia o le a toe fo’i i lona aiga i Amouta.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Feiloa’i ma lulu aao ma nisi o ali’i iloga ta’aloga lakapi
E foliga eseese lagona o le atunuu a’o aga’i atu i le faataunu’uina o le ta’amilosaga ta’ito’a 7 i le faaiuga o le vaiaso nei, ina ua maua le avanoa o nisi e feiloa’i, silasila ma lulu aao ai foi ma nisi o alii iloga i le taaloga lakapi i le lalolagi, e pei o le kapeteni a le au taitoa 7 a Niu Sila ia D.J Fobres o Papaliitele Peter Fatialofa ma Muliagatele Brian Lima.
O le Aso Lulu na te’a nei na toai taunuu mai ai malo faaaloalogia uma lava mo le taamilosaga taitoa 7 o le sisigafu’a i lenei tausaga, lea ua faamoemoe e amataina i le itula e 9:00 i le taeao nei, i le malae a le V.A Stadium i Tafuna.
O le ulua’i feiloaiga sa faia e le Kalapu a Malisi Sagato Iosefo i lona nofoaga autu i Tafuna, e ala i le ‘ava o feiloaiga e faafeiloa’i ai malo mai fafo e aofia ai ma alii laufali ua faamoemoe latou te faatautaia lenei faamoemoe.
E le’i mafai ona taunuu mai se tasi o ali’i sa faamoemoe e avea ma malo faaaloalogia i lenei faamoemoe, le susuga ia Jerome Kaino ona o nisi o mafuaaga le maalofia.
Na tumutumu le malae vaalele i Tafuna i nisi o paaga o le taaloga lakapi, ina ua lolofi atu latou te fia molimauina le toai taunuu mai o nisi o fetu pupula i le taaloga lakapi, aemaise ai lava le alii o Fobres lea faatoa maua le avanoa e tuvae mai ai i laufanua o Amerika Samoa.
O nisi na maofa ina ua faatoa vaai tino lava i foliga o lenei alii, ma o lagona fiafia na mafai ona faatinoina e ala i le pa’i atu i ai ma lulu lima ma lenei alo o le atunuu e faafeiloai ai lona taunuu mai.
Na maua le avanoa e fesiligia ai e le Samoa News le susuga Fobres e tusa ai o le avanoa ua mafai ona ia maua e malaga mai ai i Amerika Samoa nei, e avea ma se tasi o malo faaaloalogia i le taamilosaga taitoa 7 o lenei tausaga.
“O se lagona faagaeetia ma le fiafia ina ua ou maua lenei avanoa ou te malaga mai ai e auai ma molimauina le faagasoloina o le taaloga lakapi i Amerika Samoa nei, o lo’u taimi muamua lenei i Amerika Samoa ma ua tuli mata’i fo’i la’u vaai ou te fia molimauina le tatala aloaiaina o le taamilosaga i le aso a taeao (taeao nei)”, o le saunoaga lea a Fobres.
Na faafetaia e le afioga Papaliitele le avanoa ua mafai ai ona valaaulia i latou e le kalapu a Malisi e malaga mai e fai ma molimau i lenei faamoemoe.
“O se avanoa lelei lenei mo Amerika Samoa e siitia ai le tulaga o le taaloga, ina ia ausia tulaga maualuluga ma mafai ai ona pei o nisi o au tetele o le lalolagi e aofia ai Niu Sila, Fiti ma Samoa mai le Pasefika nei,” o le saunoaga lea a Papaliitele, o se tasi o alo Samoa ua loa tausaga o taalo i le taitoa 15 a le Manu Samoa, lea fo’i sa avea ai o ia ma Kapeteni mo le tele o tausaga.
E ui e le fou le malaga mai o le afioga ia Muliagatele Brian Lima i le teritori nei, peitai o lona auai mai i lenei tausaga na ia taua ai, e le o toe sau o ia o se tama taalo, ae o loo malaga mai o ia o se fesoasoani poo se faiaoga foi e lagolago i le atina’eina o le taaloga lakapi i le teritori nei.
“Ua ou fiafia ina ua ou malaga mai e auai i lenei faamoemoe, ma ou te talitonu fo’i, o le a maua se avanoa e fesoasoani atu ai i nisi o kalapu lakapi i le teritori e faasoa atu ai le taleni ina ia mafai ai ona atina’e le taaloga lakapi, ma ausia ai e Amerika Samoa tulaga maualuluga e pei ona i ai isi foi au tetele i le lalolagi,” o le saunoaga lea a le alii sa avea ma uigi ta’utaua a le Manu Samoa mo le tele o tausaga.
O nisi o alo iloga a Samoa i le taaloga lakapi o loo malaga mai e aofia ai le alii sa avea ma numera 10 a le Manu Samoa i tausaga ua mavae, o ia lea o Rodger Warren, lea o loo avea ma faiaoga a le au taitoa 7 a Malisi mai Apia o loo malaga mai i lenei faamoemoe, o le afioga ia Galumalemana Rudolf Moors sa avea muamua ma faiaoga o le au taitoa 7 a le Manu Samoa, atoa ai ma le afioga Anae Tui Komiti, le alo a Samoa lea ua avea nei ma laufali faavaomalo a le IRB.
O le po anapo na faataunuuina ai le uluai faafeiloaiga aloaia o malo mai fafo, i se sauniga na taitaia e le malo i le maota o Lee Auditorium i Utulei, lea foi na maua ai ma le avanoa e saunoa ai le alii Palemia o Samoa, susuga Tuilaepa Lupesoliai Sailele Malielegaoi, faatasi ai ma le tele o faafiafiaga eseese na molimauina ai e le atunuu i lenei faamoemoe.
O le a mafai ona maua se isi ripoti e tusa ai o faatalatalanoaga sa faia e le Samoa News ma nisi o fetu pupula i le taaloga lakapi i isi a tatou lomiga o loo mulimuli mai.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o Faamasinoga
LAMALA TUFELE
Ua i luma o le Fa’amasinoga Maualuga se talosaga a le tama’ita’i o Lamala Tufele, lea o lo o tuuaia i moliaga mamafa e lua o le gaoi, iina ia faatulaga se aso o lona fa’amasinoga autu.
Na tu’ua’ia Tufele i lona talaina o se tupe mai i se teugatupe a se tagata i totonu o le Faletupe o Hawaii (BOH), e ala i le fa’aaogaina o le ATM.
O le taeao ananafi na fuafua e faia ai lona ulua’i iloiloga, lea na fa’aulu ai lana talosga mo sona fa’amasinoga autu.
E tupu lenei fa’alavelave ua molia ai Tufele, ae o lo o galue i le faletupe i Fagatogo. O se tagi na faaulu e Paul Ah Mu ma Enesi Enesi i le faletupe e tusa ai ma a la teugatupe o lo o masalomia, o lo o fa’aaoga e se tagata, na alia’e ai lenei mataupu.
Ina ua siaki e leoleo ia masini pu’eata a le BOH i Tafuna, na maua ai le ata o Tufele, a’o ia talaina se tupe mai i le ATM i le 5:42 i le afiafi o le aso 15 o Novema, 2011. Ae o le aso 16 o Tesema, 2011 na toe maua ai lona ata i le masini pu’eata i le ATM i Laufou. O aso ma taimi ia o lo o masalomia na to’esea mai ai tupe mai i teugatupe a i la’ua ua fa’aulu a la tagi.
O lo o tumau pea poloaiga o lo o tatala ai Tufele i tua mai le toese, e faatali ai le aso 22 Oketopa lea ua faatulaga e faataunuu ai lona faamasinoga, peitai afai e oo atu i le aso lea ua i ai se isi mataupu e faataunuuina ai, ona toe faatulaga loa lea o lana faamasinoga e faia i le aso 7 Ianuari 2013.
SASA LE ULU O LE ISI TAMAITAI I LE FAGUPIA
O le tamaitai e 20 tausaga lea na tuuaia e le malo i lona faaaogaina o se fagupia e faaoo ai manu’a i seisi tamaitai, ua molia nei e le malo i le moliaga mamafa o le faaoolima i le tulaga lua, moliaga mama e lua o lona tagofia o le ava malosi ae lei atoa le 21 tausaga, faapea ai ma le faatupu vevesi i nofoaga faitele.
O le tamaitai o Natasha P. Uia lea o lo o taofia i le toese, ua faamoemoe e toe tulai i luma o le faamasinoga i le Aso Tofi o le vaiaso nei, mo le faataunuuina o lana ulua’i iloiloga i luma o le faamasinoga.
I faamaumauga a le faamasinoga o lo o taua ai e faapea, o le aso 21 Iulai na tulai mai ai le faalavelave lenei i Pava’ia’i, ma auina atu ai loa le tamaitai na aafia i le falemai mo togafitiga. O se tamaitai foma’i na ia faafesootaia le ofisa o leoleo e uiga i le faalavelave.
Na ta’ua e le tama’ita’i na a’afia i le ali’i leoleo o William J. Mose, a’o savali atu i luga o le auala i totonu o Pava’ia’i, na faafuase’i ona valaau atu Uia. Na fesiligia o ia e Uia, pe aisea na ia faia ai tala leaga e faatatau ia te ia, peitai na fai i ai le tamaitai na aafia, na te le’i faia ni tala leaga e faatatau ia te ia.
Na faateia le tamaitai na aafia ina ua ta e Uia i se fagupia ma ta’e ai lona ulu, ona ia ta tu’i lea o ona foliga.
Na faailoa e le isi molimau i leoleo lona vaaia o Uia o sasa le ulu o le na aafia i le fagupia, ae na taua e Uia ina ua fesiligia e leoleo, sa faatali lava se’i taunuu atu le na manu’a i ona luma, ona faatoa ia taina lea o lona ulu i le fagupia sa ia u’uina.
E $10,000 le tupe ua faatulaga e le faamasinoga e totogi ona faatoa mafai lea ona tatala Uia i tua, e faatali ai taualumaga o lana mataupu lea ua i luma o le faamasinoga faaitumalo, ae afai e mafai ona tatala o ia i tua, ua faasa ona ia toe taumafai e faafesootai le tamaitai lea na manu’a i lenei faalavelave.
TOLOPO ILOILOGA TAMA 93 TAUSAGA LE MATUA
Ua toe tolopo i le aso 10 o Aokuso le mataupu faasaga i le tama e 93 tausaga le matua lea o lo o tuuaia i lona faia o ni uiga mataga i se alualutoto e 4 tausaga, ina ia maua ai le avanoa o loia e vaavaai i nisi o faamaumauga o lo o umia e le malo e uiga i lenei mataupu.
E le o mafai ona faalauiloa e le Samoa News le suafa o le tama ua molia, ona o puipuiga i le ono mafai ai lea ona iloa le alualutoto o loo aafia i lenei mataupu.
O se talosaga na faaulu e le loia a le ua molia o Sharron Rancourt, e talosagaina ai le malo mo le tuuina atu o isi faamaumauga o loo latou umia e uiga i lenei mataupu, ae ina ua fesiligia e le faamasino sili le loia a le malo o Mitzzie Jessop poo a isi faamaumauga ia o loo talosaga atu ai le itu tete’e, na taua e Jessop, o se ata video, ae mafua ona tuai le tuuina atu i le loia a le itu tete’e, ona o loo taumafai e tuu le ata video tuai lenei i se disc ina ia faa faigofie ai ona matamata i ai.
Ua toe tolopo e le faamasinoga le mataupu a le ua molia ma le tuutuuga, o le a mafai e loia ona vaavaai i le ata video e pei ona taua, ae le’i toe valaauina le mataupu i le aso 10 Aokuso.
O le masina o Fepuari 2012 na tulai mai ai le faalavelave lenei, ina ua ripotia le aafia o se teineititi e 4 tausaga le matua i ni gaioiga faafeusuaiga.
O loo teena pea e le ua molia tuuaiga faasaga ia te ia, ma o loo tumau pea poloaiga o loo tatala ai o ia i tua a’o faagasolo ai lana mataupu
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fa’amanatu e le malo le aso mo fitafita tuai
O le aso Gafua o le vaiaso fou, aso 12 Novema o le a faamanatuina ai le aso faapitoa mo Fitafita Tuai o le taua, i se sauniga lotu puupuu e faia lea i le malae o le Veterans Stadium i Tafuna.
O le afioga i le kovana sili ia Togiola Tulafono o le a saunoa i le saunoaga autu o le aso, e pei ona faatulaga mai i le polokalame o lea aso.
O le aso mo Fitafita Tuai e faamanatuina i le aso 11 Novema, ae talu ai o le aso Sa e pau tonu i ai le aso lea, o le mafuaaga lea ua faamanatu ai lenei aso faapitoa i le aso Gafua e sosoo ai, e pei ona tuuina mai i le polokalame a le alii kovana sili, lea foi ua avea ai le aso Gafua o se aso malolo faitauina a le malo.
I lana poloaiga mo le faamanatuina o lenei aso taua na saunoa ai Togiola e faapea, i le 236 tausaga talu ai, sa tuuina mai ai e i latou na faamanatuina lenei aso le feau e faapea, o i latou uma sa tautua i vaega au e tatau ona tutusa uma le faamanatuina o la latou tautua mo le malo tele, atoa ai ma le puipuiga o le filemu o le lalolagi.
Saunoa Togiola e faapea, i le 112 tausaga talu ai, na ofo atu ai soifua o tuaa o Samoa ina ia fai so latou sao mo lenei faamoemoe taua.
I le faamanatuina ai o lenei aso taua, ua talosagina ai e Togiola le atunuu atoa, ina ia faamanatu i le agaga taua lenei aso e aloaia ai le tautua sa ofoina atu e tama fanau a Samoa i vaega au a le malo tele.
Na taua foi e le alii kovana e faapea, e le gata o lenei aso o le a faamanatuina ai le tautua sa ofoina atu e fitafita tuai sa tautua i vaega au a le malo tele, ae faapena foi i a i latou o lo o tautua pea e oo mai i le taimi nei.
O le susuga Rev. Liu Tofili o le feagaiga o le Ekalesia EFKAS mai Fagamalo o le a taitaia le sauniga i se tatalo puupuu, ao lumanai ai le tuuina mai o le feau autu mai le alii kovana sili.
O le Sui Failautusi o le Ofisa o Mataupu Tau Samoa, tofa Nanai K. Afuola, o ia foi o se fitafita tuai mai le vaega a le U.S Marine Corps o le a avea ma fofoga o le aso.
O sui mai vaega o le JROTC a aoga maualuluga faapea ai ma le Army Faaleoleo o le a tofu sao i le faamatagofieina o lea aso taua.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
O SE TA'ALOGA MATAGOFIE TELE: I LE VA MOSI'ULA MA LE PISISAMI
I se ta'aloga matagofie na tausinio uma ai o 'au e lua mai i afio’aga Masefau ma Vaitogi i tapua’iga i o laua tamali'i fa'apea le 'au fai upu i totonu o nei afio’aga, ma le mamalu o lea nu'u ma lea nu'u ae maise le talimau mai o Fa'afeagaiga e tu'i mai i maota i alalafaga uma e lua.
E fai atu o nei afio’aga ua masani ma ua leva ona tupulaga i lenei fa’agatama o le kirikiti fa'a-Samoa, e le mafai lava ona o fua se latou 'au si'i i se ta'aloga, ae aunoa ma se tapua’iga.
Lea la ua tali fa'aaliali mai fo'i tama ta'aalo i a latou tapua’iga i se ta'aloga e manaia ma lelei, na alo atu i ai tama fanau a nei alalafaga.
Sa muamua ona tata le 'au a le Mosi'ula, ma sa manaia i le alo atu i le pate, ae fai fo'i si fa'afeufeu mai o le talitua’a a le Pisisami latou ia.
Po'o o le a lava le lelei o ta a se 'au a le Mosi'ula ae lelei foi le faiga a le Pisisami latou ia, i le vave sui mai o latou fa'ate'a, pe a tau taia i se tama ta, e avea lena ma mea e mate gata ai e le tama ta gaioiga, po'o masau lea o le a sau ai lea te'a.
E le taumate le mafaufauga a le tama ta i lena taimi, 'talosia lava ae masau mai, aua o le vaisu lava lena o le te'a ae masau'. A le o lena, e fa'apea i lona mafaufau, 'lemu, ai e leai e masau, e lemu mai nei, masau mai, oi e leai e masani ona lemu…' e o'o mai le te'a o la e le'i mautu lava sona loto.
O le mea e maua, e o'o mai lava te'a patatu i le 'olo, o lea e tau fai finau lava le 'masau ma le lemu' fa'ato'a iloa lava ina ua fano mai o le latou nu'u, 'aua la, makua'i e ka kele a, a'e ka mai i o i le kakou malae e leiloloa uma ai polo.'
A leai lena e pe loa, sau punou mai lava i lalo i le malae kirikiti fa'atoa ea lava i luga pe a fono atu i ai se i si tamaititi, pe na’o le 5 tausaga le matua, 'Iiiiiisah…' tilotilo atu loa i ai, 'Aumai se u fa'amolemole.'
Na tata le 'au a le Mosi'ula, maua lelei le 68 o 'ai ae atoa fo'i o latou pe e 19, ona o le lelei talitua’a i le taimi mulimuli o le tataga a le Mosi'ula, na maua ai le 68 o 'ai.
Ana lelei mai totonu o le malae i a’u tama na i ai, semanu e le maua le 60 'ai a le Mosi'ula.
Ia o le faiga lava lea o lenei ta'aloga, e moni lava o le polo e lapotopoto, e fa’amata e faigofie i le tatou va’ai, ae leaga o le polo e le maualuga, lona uiga la e ta'avili fo'i.
Le itua’iga polo la na e te fa'atamatama loa i ai i lau sapo, o lona uiga e fa'amataga ‘oe e le polo lena.
I le tamua e le'i manuia le latou tataga, i le Afioga i le Patele, Asalemo fa'apea lana soa, o Loia, na o le lua 'ai na maua i le sausaunoaga a Patele.
Fa'ato'a maua 'ai ina ua uma le pe lona fa, ina ua tu mai si tama o Larry lea na ona mauaina 'ai e 11, soso'o mai ai ma Tommy lea fo'i na maua ona 'ai e 14.
Ia sau Duane ona maua le pe lona fitu, e feoloolo ma lana taumafaiga, e maua ona 'ai e 8, soso'o mai i ai ma Talofa, e 6 ona 'ai ia ma si tama o Silllo lea na mauaina 'ai e 4. Ia ma si tama o Vaitogi lea na maua ona 'ai e 8.
E to’atele le 'au fuamoa, ae ou te musu e ta'u ne’i fai fo'i ma e pisa ai, ae sili lena e iloa na’o oe le tou tapuaiga.
E tusa e 51 'ai ia na maua i nai tama ia e toa 7, ao le toatele lava e tai-1 tai-2 po'o tai-3 ai na maua mai ai, ia e lelei fo'i fa'ate'a o le isi 'au ia, e tau su'e atu lava le pa’uuga e pe ai le isi tagata ta.
Na maua lelei o latou 'ai e 68 ae mae’a loa ma le tataga o le latou 'au, ae sauni e talitua’a ae alo le Pisisami i le latou pate.
E fa'aletonu fo'i le tamua a le Pisisami latou ia, i laua tula'i mai fo'i i le pate, fa'atoa maua lava ni 'ai ina ua ta Ma'ape lea na 7 ona 'ai, fa'asolosolo atu ia Marcus, lea na taofia pe.
Na maua 'ai e 11 a Marcus, toe soso'o atu ai ma Angelo a le fa'aolatotoga lea a le Pisisami, lea maua ona 'ai e 21, ae sa maua fo'i 'ai e 4 a si tama o Logomau i le sefulu lea ma muamua.
Tatou ta'aloga la ua toeititi lava a fa'avaivai le 'au a le 'Mosi', ina ua fitu pe, ae ua maua 'ai 45, lona uiga toe 21 'aii ae toe 12 pe la e i lalo.
Ma le vaai tau o le 'au matamata, o le mea malosi lava le toe ola mai o le talitua’a ma fa'ate'a a le 'Mosi', na o le misi lava o le ta, 'olo, mane'e i luga e fa'apea lava e iloa se mea e le polo pe'a sapo nei e le talitua-a.
Ia o na fai mai lava lea o le finauga i le toe 3 pe ae toe 6 'ai la e tuli e le Pisi.
Maua le pe totoe ai le toe lua pe, ae o le mea fo'i ua toe 4 'ai, toe maua le isi pe totoe ai le masaga ma le la tama, ae toe 2 'ai la e totoe.
Na maua le pe toe loa o le masaga ma lua 'ai, na ta i tai i le sami, ma tutusa loa le ta'aloga i le 68 'ai, ua matua susu lava vae a tama ta, ao o le mea latou ia, e pei o mata o 'aeto' mata a le talitua-a.
Ia ona te'a maii lava o le te'a mulimuli lena e le fa'ate'a, misi le ta ua fa'apea ai ua i le sami polo, ma le fa'alogo atu ua patatu mai i le 'olo.
O se ta'aloga manaia ia i le maimoa, e fai o 'au lelei uma nei i lenei tausaga, ae mau pea o le fa'atuatua o le isi tama ta'alo i le isi tama ta'alo.
Ua toeititi ona tatou fa'amavae atu lea i le liki kirikiti, ae lago lona 'Aafia i si ona vao', e momoli atu le fa'afetai o le tagata faitau Nusipepa i le tatou kamupani lea e fai lava ma a tatou paaga lelei, i le auina atu lea o tala i le kirikiti i lea tausaga ma lea tausaga.
E maua lou fa'amanuiga e aumai e le Atua, i lenei auaunaga mo le atunu'u i tausaga uma, fa'amalo atu i le Afioaga i le Faipule ia Toatasi Archie Solia'i ma lou 'au faigaluega.
Le kamupani ua lauiloa i le Teritori nei, GHC Reid ma le pia o Samoa, o le Vailima.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
O se alii sa galue muamua i le Falemeli i totonu o le atunuu, ua tu’uaia nei e le malo i moliaga mamafa e tolu, ona o se faalavelave na tulai mai i le 2009, lea o lo o masalomia ai lona ave faagaoia o se vaega tupe ma 'stamps', e silia i le $2,000.
O le mataupu faasaga i le alii o Nikolao Faasala na ulua’i suesue e le vaega a le FBI, ina ua tuuina mai sa latou ripoti i le Ofisa o le Loia Sili a le malo o Amerika Samoa, na tofia ai loa le vaega a le OTICIDE latou te suesueina lenei mataupu i le amataga o le masina nei.


text:
Loka i le 5 tausaga i le gaoi
O le alii e 19 tausaga lea na o latou osofaia ma nisi le faleoloa o le SamoaOne.com i Tafuna, ua fa’asala e le Fa’amasinoga Maualuga i le to’ese i Tafuna mo le umi e 5 tausaga, o se tasi lea o tuutuuga o lana faanofovaavaaia e 15 tausaga.
E ui e tusa ma le $10,000 le tau aofai o meatotino sa gaoia i lenei osofaiga, peitai e lei poloaina e le faamasinoga le toe totogiina atu lea e le alii o Fotu Aokusitino i le kamupani na aafia, ae ua fautuaina e le faamasinoga le malo, o loo i ai le avanoa e mafai ai ona faila e le kamupani na aafia sana tagi i le Faamasinoga faasaga i le ua molia, mo le toe totogiina atu lea o meatotino uma sa faaleagaina ma gaoia.
Ao lei tuuina mai le fa’asalaga a le fa’amasinoga fa’asaga ia Aokusitino, na saunoa le alii fa’amasino sili ia Michael Kruse, mai tausaga e tele talu ona avea o ia ma faamasino, o se tasi lenei o mata’upu ua ia maitauina le tula’i so’o mai, o le a’afia o nisi o pisinisi i gaioiga fa’asolitulafono ma fa’aletonu ai le tamaoaiga o ia pisinisi, e pei o le fa’alavelave lea ua ta’usalaina ai Aokusitino.
O se pisinisi na mafai ona fa’ailoa mai e Kruse sa a’afia i faiga faasolitulafono nei e aofia ai le Swiss Jewelry, lea sa ola ma manuia taumafaiga peitai ua afaina le itu tau tupe ona o faiga nei.
Saunoa Kruse, o ituaiga amioga nei, e le gata ua a’afia ai le tulaga ola lelei o pisinisi, ae ua a’afia ai ma le tamaoaiga o le atunu’u ma aiga, ina ua pe le pisinisi ma le toe maua ai galuega sa galulue ai tagata e fesoasoani ai i le tausiga o latou aiga.
Na talosaga le ua molia i le faamasinoga mo se isi avanoa mo ia, ina ua maea ona ia faatoese e tusa ai o le solitulafono sa ia faia. Na taua e Aokusitino, e le o se taimi muamua lenei ua tulai ai i luma o le faamasinoga ona o solitulafono tau i le talepe fale ma le gaoi.
Sa ia faatoese foi i ona matua e tusa ai i lona le usitai ma lona le faalogo, lea ua mafua ai ona saisaitia lona olaga i le toese.
Na talosaga le loia a Aokusitino o Leslie Cardin i le fa’amasinoga ina ia fa’anofova’ava’aia le ua molia, ma ia tu’uina atu i ai nisi o polokalama e fesoasoani ai i lona olaga. Na taua e Cardin i le fa’amasinoga, e ui o lea ua ta’utino le ua molia e le o se taimi muamua lea ua tulai ai i luma o le faamasinoga ona o solitulafono faapea, peitai e i ai lona talitonuga e manaomia lava se fesoasoani mo ia.
E ui e lei tetee le loia a le malo e faanofovaavaaia le ua molia, peitai sa ia finauina se faasalaga faafalepuipui e tuuina atu ia te ia.
Na taua e le tamaitai loia o Mitzie Folau i le faamasinoga, e le o se taimi muamua lenei ua tausala ai le ua molia i ituaiga solitulafono nei.
Na fesili Kruse ia Folau pe o le a le taimi mulimuli na asiasi ai i le toese i Tafuna, na tali Folau pe a ma le lua masina talu ai, ae na saunoa Kruse, o vaiaso uma lava e asiasi ai le Ofisa Faanofovaavaaia i le toese i Tafuna, ma o iina lea o loo maua mai ai e le faamasinoga nisi o faamatalaga e faatatau i le toese, ma faafitauli o loo tulai mai ai, e le gata i le toatele o pagota o loo taofia ai, ae foliga mai foi o le faatele ma le umi e taofia ai se tagata i totonu, o le faateteleina foi lena o le leaga o lona olaga.
O Aokusitino na uluai tuuaia e le malo i moliaga o le talepe fale i le tulaga muamau, gaoi atoa ai ma lona taliaina o ni oloa sa ave faagaoi, ae i lalo o le maliliega sa ia sainia ma le malo lea foi na talia e le faamasinoga, sa ia tali ioe ai i le moliaga o le talepe fale, ae solofua isi moliaga e lua o loo totoe ai.
I faamaumauga a le faamasinoga, o loo taua ai le faatonu e Aokusitino o ni alii laiti se toatolu latou te talepe ma osofai le faleoloa na aafia, lea na ia aveina ai loa nisi o oloa sa gaoia mai i lenei osofaiga.
E 15 tausaga na manatu le faamasinoga e faasala ai le ua molia i le toese, peitai ua faamalumalu lona tuliina o lea faasalaga, ae o le a faanofovaavaaia ai o ia mo le umi lea i lalo o poloaiga a le faamasinoga.
O nisi o poloaiga e aofia ai lona tuliina o tausaga e 5 i le toese, faasa ona ia toe tagofia le ava malosi poo ni fualaau faasaina, faasa foi ona ia toe soliina se isi tulafono a le malo.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tele fesili a faipule e uiga i le polokalame o le ARRA
E to’atele Faipule na o latou fesiligia le alii pule o le Ofisa o le ARRA, susuga Pat Galea’i, e tusa ai o vaega tupe lea ua mafai ona fa’amanuiaina ai le tamaoaiga o le atunu’u, talu ona amata le polokalama a le ARRA, i le 2010.
O le ARRA, o vaega tupe ia sa famatuu mai e le malo tele i setete uma ma teritori e fesoasoani i le toe fa’aleleia atili o le tamaoaiga o vaega ‘ese’ese o le malo tele, e ala i le fa’a tula’ia o galuega fou, fa’atino ma fa’atupe nisi o atina’e, e le o mafai ona fa’atupeina, fa’atasi ai ma le fa’amoemoe ia maua se fesoasoani mo pisinisi tua, atoa ai ma le malo.
O le vaiaso ua mavae, na faia ai se iloiloga a le komiti o le Fa’agaioiga i lalo o le ta’ita’iga a le ta’ita’ifono, le susuga Faimealele Anthony Allen, a le malo a le maota o sui, mo le toe iloiloina o lenei polokalama.
Na taua e Galea’i i luma o le komiti e faapea, talu ona amata mai le polokalama a le ARRA mo Amerika Samoa, e tusa ma le $250 miliona le tupe sa tuuina mai mo le teritori, ma o lea tupe ua mae’a ona fa’aaoga le $150 miliona, ae toe $100 miliona o lo o totoe.
O le tupe o lo o totoe e aofia ai le silia i le $83 miliona lea ua tuuina atu mo le tosoina mai o le uaea o feso’ota’iga mo le kamupani telefoni a le ASTCA, ma le $16 miliona o lo o fa’asoasoa atu i nisi o galuega ma atinae i le atunuu.
O le to’atele o faipule sa latou fesiligia vaega tupe ‘ese’ese o lo o fa’asoasoa atu i polokalama a matagaluega ‘ese’ese a le malo.
Sa fia malamalama foi afioga i faipule pe fia se tupe o lo o alu sa’o i totonu o le tamaoaiga o le teritori mai le tupe atoa lenei, e ui o ia fa’amaumauga e le i mafai ona tu’uina atu e leARRA i luma o le komiti.
Saunoa Vailiuama Steve Leasiolagi e fa’apea, sa tatau ona malamalama i le ripoti a le ARRA, le aofa’i o le tupe o lo o alu i totonu o le atinae o le atunu’u, aofa’i o galuega fou ua maua talu ona amata le a le ARRA, atoa ai ma ni pisinisi fou ua mafai ona fa’atula’i i le atunu’u.
Na fesiligia e Larry Sanitoa tulaga o tupe ua toe faapolokalama ina ua o’o atu i le taimi e tatau ai ona fa’aaoga, ae lei fa’aaogaina lava, lea na ta’ua ai e Galea’i, pe tusa ma le $4 miliona le tupe sa toe faapolokalama mai i le matagaluega o Aoga, ma tu’uina atu ai loa i le Ofisa o Tautua tau Pulega.
Ina ua fesiligia ni tulaga o penefiti e maua mai e tagata i le ASPA tauala mai i le polokalame a le ARRA na taua e Galea’i e faapea, e le o toe umi se taimi e toe faaitiitia pili a le ASPA pe afai ae faaaoga le malosi lea e maua maii le la, e ui e lei vavala mai i le taimi nei, peitai e i ai lona talitonuga e le o toe mamao.
Peitai na saunoa Vailiuama e faapea, “ua oi tagata i le maualuga o le tau o le eletise ma le vai, ae o lea lava e leai se fesoasoani o maua mai i le ASPA.”
I le faaiuga o le iloiloga na manino ai nisi o faipule i le tulaga ua i ai le polokalame, faatasi ai ma fautuaga ua latou tu’uina atu ina ia una’ia pea matagaluega e fa’aaoga tupe ina ia aua nei toe fa’afoi i le malo tele.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Pasia Senate I’ugafono fa’avae ai le SSIC
Ua pasia e le Maota Maualuga i le taeao ananafi sa latou iugafono e faavae ai se Komiti Suesue a le Senate (SSIC), e gafa ma le iloiloina o mataupu tau tupe ma gaioiga a le malo, lea e le o manino lelei i ai le Fono Faitulafono.
O nisi o mataupu o lo o ta’ua i lenei i’ugafono o le a aofia i le su’esu’ega a le SSIC e aofia gaioiga a le malo ma galuega o lo o faia i totonu o Matagaluega, Ofisa, Komiti ma Komisi e aofia ai ma le tupe o le litaea a tagata faigaluega a le malo ma le faletupe o Atina’e a Amerika Samoa, mo ni pulega e le tusa ai ma le tulafono.
O le fa’ai’uga e fa’avae loa le SSIC na pasia i se talanoaga a le Senate i le vaiaso i ona tua atu, ina ua fa’atulai e le alii peresetene ia Gaoteote Palaie Tofau le manatu, ua tatau loa ona tuuina mai le iugafono e faatulai ai le SSIC lea na faaulu i le tausaga e 2009, peitai sa fai i ai se fautuaga e taoto sei i ai se taimi.
Na fa’amanino e Gaoteote i luma o Senatoa e faapea, e le o manatu e faavae le SSIC ina ia suesue ai se tagata ma tusitusilima po o ai ua sese sana gaioiga, ae o le agaga maualuga, ia mafai ona faamanino ai nisi o mataupu tau tupe e le o malamalama lelei i ai le Fono.
Na lagolagoina uma e afioga i Senatoa le manatu ina ia tuuina mai loa i totonu le iugafono e faapasia ma faavae ina ai loa le SSIC.
I se vaega o le iugafono o loo taua ai e faapea, o le tulaga vaivai i le puleaina o tupe, o loo fai pea lea ma pogai malosi e faavaivaia ai le faatinoga lelei e mafai e le malo o Amerika Samoa e tautua ai ona tagata.
O se faataitaiga e aofia ai tupe e soona faaalu, femoumoua’i o mea tau tupe i le falema’i, atoa ai ma le siisii pea lea i luga o le tau o le ulia ma le suavai, o tulaga faaletonu i fale ma le siosiomaga, faatupulaia o solitulafono i totonu o le malo, faapea ai ma le taofia o le galueaina lea o le tamaoaiga ma pisinisi.
O le le tausisi i tulafono talafeagai faapea ai ma le le faaaogaina o faiga tau pulega ina ia mautinoa ai le tausisia o tulafono, ua saga faaopoopo ma unaia ai le galue le faamaoni ma ua avea ma itu ua afaina ai ma alagatupe feterale ma le lotoifale, ma sosolo atu ai lava i solitulafono ma faiga faapiopio.
Ina ia mafai ona faailoa tino tulaga faapenei ma le soona faama’imauina o meatotino atoa ai ma le le tausisi i tulafono, ua a’e ai se tofa i le Maota Maualuga ina ia tagai i gaioiga al e malo, o ana pulega o galuega, ma mulimulitai i tulaga faapaketi faapea ai tulaga tau tupe uma i le malo, ma le faamoemoe ia mafai ai ona faaleleia auala e faatinoina ai galuega tau tupe, ma toe faafoi le faatuatuaina e tagata o mataupu e faatatau i le malo.
E to’afitu sui o le SSIC e tofia mai e le alii peresetene o le Senate, e aofia ai ma le taitai komiti ma lona sui taitai.
O galuega o le a faatinoina e le komiti suesue a foaia ai le faia o tusi samania o faamaumauga a le malo, faila, faamaumauga, tusutisiga ma isi lava faamaumauga e manaomia mo galuega a le komiti pe a talafeagai ai.
O le umi e nofoia ai le komisi suesue e mo le taimi o le nofoaiga lona 32 a le Fono Faitulafono, sei vagana ua vave faamuta poo le faaopoopoina foi lea o nisi aso pe afai e manaomia.
O suesuega foi a le komiti o le a faaauau pea lava i taimi o tauaofiaga masani a le fono, poo nisi foi taimi e aofia ai ma tauaofiaga faapitoa.
O lenei iugafono o loo saini uma ai afioga i alii ma tamaitai Senatoa.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
FA’AILOA TU MA AGAIFANUA SAMOA FONO A LE CWM
O le afiafi o le aso Lulu na te’a nei, sa fa’atulaga ai i le polokalama fa’ataoto a le Fonotaga Atunu’u Kerisiano i le Lalolagi [CWM] lea afiafi a tamali’i e fa’aalia ai tu ma agaifanua a Vaifanua Ta’itasi o lo’o usufono i lenei tausaga.
O lea po fiafia sa vaevaeina ai le fonotaga i Vaifanua e ono: Atu Aferika, Atu Asia, Atu Europa, Atu Karipiana, Atu Asia i Saute ma le Atuvasa o le Pasefika. O nei uma Vaifanua ua foliga mai o Konetineta ta’itasi ia ua auai ma ua avea fo’i ma totino o le CWM lea ua i ai nei Amerika Samoa i lana Ekalesia Fa’apotopotoga Kerisiano o le totino mulimuli lava ua fa’aofi i le tausaga e 1997.
O le fa’aaliga lea sa amatalia ia le sao o le Atu Aferika e aofia ai Zambia, Malaue, Matakasa, Simipakue, Aferika i Saute ma is malo fa’apena. O le latou siva na mata’ina fo’i aua e tele taimi e taumafai ai fanau a’oga e fa’atino siva nei, ae o lea ua va’aia toniga felanulanua’i ma a latou siva matagofie, o le a fa’aaoga tatau fo’i e fanau mo a latou a’oa’oga.
O le sao o le Atu Asia e aofia ai Taiwan, Korea, Saina mai Hong Kong, Malaysia, Sigapore ma Mayama oka se fiafia i ai o le to’atele na maimoaina, e fa’asoa mai fo’i i a latou aga o fa’afiafiaga, ae ua masani ai Amerika Samoa, aua o lo’o tatou o aumau ma le to’atele o uso mai nei atunu’u i o tatou laueleele.
O le Atu Europa, sa fa’alogoina ai fatuga ua fatia aga’i i ai le tele o vi’iga o le Atua lea e i le tusi pese a le EFKAS, e feso’ota’i mai lava ma le LMS. O pesega fa’a-Uelese, Pese fa’a-Sikotilani, ma pese fa’a- Aialani sa fa’afofogaina. E ese fo’i le matagofie o le tatalo i le gagana a Netalani latou, ma ua fa’afetaia le sao o lea fo’i vaega na masi’i mai le Atu Europa.
I le Atu Karipiana, sa masi’i mai ai le vaega a Bob Marley ma latou fa’atuga e tali tutusa lelei ma le fa’a-Reggae. Na latou usua le pese na muaimalae i lea ituaiga o fatuga I Simmer down! ma sa fa’afiafiaina le to’atele, aua e pei e Bob Marley le to’atele o le tatou autalavou i a latou sikaili. Ua tulaueleele loa tama moni o ia ituaiga o aga, sa latou fiafia, ona e va’aia e i latou e fiafia i tatou i a latou fo’i sikaili, ma fatuga. O atunu’u na auai o Jamaica, Kariapiana ma Guyana.
O le Atu Asia i Saute sa o mai ai le vaega a Osama po’o le vaega e tupuga mai ia Isamaeli le alo o matua o Apera’amo le tama o le au fa’atuatua. O nei tagata e o mai Initia i ona vaega e tolu, ma Bangladesh ua latou fa’aalia lo latou mau: “Ia tatou fiafia ona o le to’atele o tatou ituaiga!” Ia tasi lava i tatou ia Iesu ma lo tatou Atua e to’atasi. Na faia latou pesega ma siva fa’a-Initia, ma e masani ai fo’i i tatou aua ua fai fo’i si to’atele lava o nei uso i o tatou laueleele ma ua tala gafa fo’i i ai o tatou tagata.
O le toe vaega na fa’afiafia, na ta’ita’ia lea e le Ta’ita’ifono fou o le CWM, Rev. Samuelu Tialavea le latou toe sao mo le afiafi: Sipela ai ma le HOPE, i ni taga fa’amalositino, oka ua ofo atoa le tatou usufono o le fonotele ona e agava’a le Faife’au i lana item na fa’atino. O pesega na muamua a lenei vaega, sa usuina ai e sui e to’atolu mai Solomona pese o le tatou a’oga Aso Sa. Ua tu’uina ia i latou le sao, aua o se tasi lea o atumotu, sa pito mai ia i tatou le la’ititi e ofi ai i le CWM, ma o le a talimalo fo’i ia i tatou i le Fa’aaliga tele o Tu ma Aga a le Atuvasa lea e amatalia ia Iulai 1 se’ia o’o ia Iulai 14, 2012.
O se tala mai i sui na auai, “O le fiafia e le mata’uina lea, aua ua tele na’ua tu ma aga fa’akerisiano ua matou va’aia e ola ai pea Samoa na lua!” O se talanoa mai lea a sui usufono mai Hong Kong i Saina Komenisi.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
$10,000 fai meaalofa ai Amerika Samoa ia Samoa
O se tanoa ma se tupe e $10,000 na fai meaalofa atu ai le teritori o Amerika Samoa ia Samoa, i le faamanatuina o le 50 tausaga o lana Iupeli Auro i le vaiaso na te’a nei, ma na saunoa le kovana sili o le atunuu ia Togiola Tulafono, o le tanoa lenei sa fau faapitoa ina ia faailoa atu ai le sootaga o Samoanalua i le lumana’i.
O lenei tanoa tele sa fausia mai i se laau na saili mai i le vaomatua o le afioaga o Vatia, lea fo’i na molimauina e le atunuu i luga o le televise ina ua tauaao atu e fai ma meaalofa a Amerika Samoa mo Samoa i Sisifo.
Saunoa Togiola e faapea, na mafua ona manatu e fausia se tanoa tele e fai meaalofa atu ai ia Samoa, ina ia mafai ai pea ona faataua tulaga faaleaganuu i le va nonofo o Samoanalua.
“O le uiga o le tanoa lea sa tuuina atu, e ui ou te taofi e le mafai ona toe tuu faatasi Samoa i sona malo e tasi, ma, atonu e i ai ni aso e alu alu o le a taofi eseese taitai o le atunu i tupulaga o i lumanai, a ia silafia e Samoa, o le tanoa lea tatou te alofi ma fesilafa’i ai, ia aua lava nei motu le tanoa, o lo ta sootaga faa Samoa lena na faavae mai ai Samoa,” o le saunoaga lea a le afioga i le matua ia Togiola.
O loo ta faa taamilo i le tino o le tanoa le ata o le 50 tausaga o le malo sa’oloto o Samoa, faatasi ai ma le ata o lana tagavai o loo ta faataamilo i lona tino.
Fai mai le alii kovana i lana saunoaga, na ootia lona loto i le autu o le malelega a le Ao o le malo o Samoa ia Tui Atua Tupua Tamasese Efi, ina ua ia saunoa e faapea, “O Samoa e le o se malo, o le uso ma le aiga,” ma ua o tutusa ai le autu o le lauga o le fu’a ma le faamoemoe e pei ona momoli atu e Amerika Samoa i lana meaalofa mo Samoa, ina ia faatumauina pea le va faaleaganuu sa soifua mai ai Samoa i aso ua mavae, e ui o lea ua eseese faigamalo ae o Samoa lava ia o le aiga e tasi.
Na faaaoga e le alii kovana lana polokalame i le faaiuga o le vaiaso na te’a nei e faaleo mai ai le agaga faafetai o le malo, i afioaga ma au taaalo na fai mai sui o le atunuu i le faamanatuina o le fu’a a Samoa, ona o tapenaga lelei ma le matagofie sa latou alo atu i ai.
E le gata o le afioaga i Aasu lea na taitai atu e le afioga i le alii Senatoa ia Lualemana Faoa, ae faapea foi i le itumalo o Alataua i Sisifo lea na taitaia atu e le afioga i le Fofoga Fetalai o le Maota o Sui, le tofa Savali Talavou Ale.
“Faafetai i lo outou agalelei ma le lagolagoina o le faatalauula mai o le malo o Samoa, mo so tatou sao i le faamanatuina o lona aso fiafia, faafetai le tapena faafetai foi le faaeaea malo,” o le saunoaga lea a le alii kovana.
Na molimauina uma e le atunuu i luga o le tautua a le alaata o le TV3 mai Samoa tulaga mataina ma le matagofie sa i ai faafiafiaga a Alataua, Aasu faapea ai ma Vailoa-tai i taimi o a latou faafiafiaga, e oo lava foi i le au kirikiti a le afioaga o Vatia lea na sola mai ma le talita o le siamupini ina ua faiaina ai au mai Upou, Savaii ma Niu Sila.
Na faaiu le malaga a le alii kovana ma lana masiofo i Samoa ina ua laua tuu faatasia ma le Sui Amapasa o Amerika Samoa se aiga fiafia, ma valaaulia ai taitai o le malo o Samoa faapea ai ma taitai o isi atumotu e oo atu i le taimi lea e le’i toe fo’i atu, mo se avanoa latou te mafuta faatasi ai, ma momoli atu ai le agaga faafetai o le Ao o le malo o Samoa ma le alii palemia ia Tuilaepa Sailele Malielegaoi, e tusa ai o faaaloaloga uma sa faia mo le faamanatuina o le fu’a.
Saunoa Togiola, e ui lava foi sa faalogoina le muimui o nisi o le atunuu ona o tapenaga sa faia mo Samoa, ae o le a faagalo le muimui ae saili pea i luma se ai mo le atunuu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tukuga failoga a Fetuvalu
Ne tusi ne Diana Semi
Te akoga ko Fetuvalu ne fai tena tukuga failoga i te fakaafiafi o te aso nei i te Tausoa Lima Falekaupule.
Te Pelesitene o te Ekalesia Kelisiano Tuvalu te Faifeau Tofiga Falani ne fai mo malo sili tela ne tuku atu foki ne ia a failoga o tamaliki.
Ne fai mai ne te Pule o te akoga ko Penehuro Hauma, I faiga sukega lasi a tamaliki o vasega lima m ote ono ne kamata i te po 19 Oketopa kae ne fakaoti i te aso lua o te vaiaso nei.
I pati a Penehuro I te aofaki o tamaliki o vasega lima mo te ono e 101 tela e tusa mote 75 i te vasega lima maluga e aofia foki i ei tokotolu mai te tausaga ko teka, kae tino lua mo te tokoono tamaliki o te vasega ono maluga.
Te tukuga failoga ne fai i te taunuatuga o tamaliki, matua mo fatamaa kae ne fakaoti ki fakaasiga o siva mai faiakoga koi tuai o tala atu ki olotou fale.
Te akoga ka toe kamata mo tena vaituaga muamua i te po 22 o te masina o Ianuali 2007.
Palele


text:
FALEPUIPUI TA’ITA’I AU TALEPE FALE MO LE 28 MASINA
O le ula lea na autu i ai le vaega talepe fale e to’atolu ia na o latou osofaia ni faleoloa i le masina o Ianuari 2012 i Leone, ua faasala e le faamasinoga maualuga e nofosala i le toese mo le 28 masina, ina ua ia ioeina moliaga o le talepe fale i le tulaga muamua ma le lua, atoa ai ma le gaoi i lalo o se maliliega sa ia sainia ma le malo ma talia e le faamasinoga maualuga.
E lua osofaiga sa tuuaia ai e le malo le alii o Ryan Pite, o le osofaiga muamau lea na tulai mai i le po o le aso 8 Ianuari i Leone, ina ua la osofaia ma Chris Aumua le faleoloa o le Captain Mart, ma le osofaiga lona lua na tupu i le po na sosoo ai, lea na o la talepe ma gaoi ai ma Siaosi Va’a Jr ni faleoloa se tolu i le po e tasi.
Fai mai le faamasinoga, i le osofaiga muamua sa taitaia e Pite, na amata mai ina ua alu e faatau mai se pusa pia peitai sa fai i ai le faatauoloa e faaali muamua atu lana ID ona faatoa mafai lea ona faataga o ia e faatau le pusa pia, peitai na tali le ua molia i le faatauoloa, o lona ID o loo i totonu o le taga o lona ofu.
Na te’i le faatauoloa ina ua alu i le atoa Pite i fafo ma le faleoloa ma ave le katuni pia e le’i totogiina, atoa ai ma lona tuleiina lea o le faatau oloa ma manu’a ai lona vae. Ina ua fesiligia e le alii faamasino Pite, sa ia faamaonia ai, o le pusa pia o le Steinlarger na alu ma ia e le’i totogiina.
O le po lava foi lea sa la osofaia ai loa ma Chri Aumua le faleoloa lava lea ina ua la toe manaomia nisi pia se tele, ona talepe lea e Pite le faleoloa ma alu i totonu ma gaoi mai ni oloa e pei o chips, pia ma sikaleti, ae tu tu Aumua i fafo e vaai se tagata e alu atu.
O le osofaiga lona lua na aafia ai Pite na tulai mai i le po na sosoo ai, ina ua la osofaia ma Siaosi Vaa Jr ni faleoloa se tolu i totonu lava o Leone, ma la gaoi mai ai oloa i se auala faasolitulafono.
O le faleoloa o le Super Star na muamua osofai e Pite ma Vaa i le po lea, ina ua taumafai Pite e talepe le faitotoa pito i tua o le faleoloa, peitai e lei mafai ona la ulufale ona sa la vaaia le pule o le faleoloa o loo tu mai totonu ma vaavaai atu i la gaioiga o loo fai.
Ina ua le manuia a laua taumafaiga i le faleoloa muamua, na la faasolo atu ai loa i le faleoloa o le Lemau’s Store, ona taumafai lea o Pite e tolotolo i totonu ma le faamoemoe e gaoi mai ai ni oloa i totonu, ae te’i ina ua ia iloa atu le faatauoloa o loo tu mai ma le samala e faatali mai ai lona taunuu atu, o lea na toe solomuli mai ai loa i tua ma toe foi.
Fai mai Pite, ina ua le taunuu lana osofaiga lea, sa ia aapa atu ai loa i le masini pu’eata a le faleoloa o loo pipi’i mai i le isi itu ua fafa’i i lalo ona la o lea ma ave ma Vaa.
O le faleoloa lona tolu na osofaia e Pite ma Vaa o le Leone Store, ina ua la faaaoga ni maa e tata’e ai tioata ma mafai ai loa ona la aapa atu i totonu ma gaoi mai lole ma pulukamu lea e silia i le $100 le tau aofai.
Fai mai Pite, o le taimi atoa lea na loka ai o ia i le falepuipui, ua ia aoaoina mai ai se lesona e aoga mo ia i le lumana’i. Na faatoese Pite i le faamasinoga e tusa ai o le solitulafono sa ia faia, atoa ai ma lana talosaga ina ia tuu atu se isi avanoa se tasi mo ia. Sa ia faatoese foi i pule o faleoloa uma na aafia ona o lana solitulafono.
Na taua e le loia a Pite o Mike White, e manaomia e lenei alii talavou le sui o le auala e ui ai, aua o le falepuipui lava le taunuuga o gaioiga ia o loo ia faia. Na talosaga lana loia i le faamasinoga ina ia faanofovaavaaia le ua molia, ina ia maua ai se isi avanoa e toe faaleleia ai lona olaga.
Na taua foi e le uncle a Pite e faapea, o lenei alii o se tagata e agamalu ma le gaoia, ae ina ua ia tagofia le ava malosi, o iina na amata sese mai ai ana faaiuga fai aemaise ai o le malosi o faaosoosoga mai ana uo.
Fai mai le loia a le malo o Cabel Poag, e fai lava si matuia o le gaioiga na faia e le ua molia, ina ua musu le faatauoloa e faatau atu ia te ia le pusa pia, ae na avea ma itu na alu ai i le atoa ma gaoi le pusa pia e lei totogiiina.
“Ina ua toe manaomia e ia nisi pia se tele, sa ia alu ai ma talepe le isi faleoloa ae gaoi mai pia ma isi oloa, ina ua manao foi i lole ma pulukamu, sa ia faaaoga le maa e tata’e ai le tioata o le faleoloa ae gaoi oloa sa mana’o i ai,” o le finau atu lea a le malo.
Na fautuaina e le alii faamasino lagolago ia Mamea Sala Jr le ua molia ina ia faaaoga fautuaga o loo avatu e le faamasinoga, o lona aiga ma loia, ma ia taumamao ese mai le solitulafono.
“E 49 tausaga sa tatau ona e falepuipui ai, pe afai e fuafua atu i moliaga na tuuaia ai oe e le malo, ae ua manatu le faamasinoga e tuu atu se isi avanoa ia te ia ina ia toe fuata’i ai se isi ou taeao fou ma avea ai oe o se tagatanuu lelei mo le atunuu ma le aiga,” o le saunoaga lea a Mamea.
Na fautuaina foi e le alii faamasino le ua molia ina ia faalogo lelei i ona matua ma usitai i ai, aua poo fea lava e alu i ai le tagata, o lona aiga lava e tua i ai.
E 7 tausaga na manatu le faamasinoga e faasala ai Pite i le toese, peitai ua faamalumalu lona tuliina o lea faasalaga, ae ua faanofovaavaaia o ia mo le 7 tausaga i lalo o poloaiga a le faamasinoga, ma o se tasi o ia poloaiga e aofia ai lona tuliina o le 28 masina i le toese.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o Famasinoga
MAPU LEOTA
O le taeao nei lea ua faamoemoe e lau ai le faasalaga a le alii o Mapu Leota, ina ua faamaonia e le alii faamasino ia John Ward II le moliaga o le faatupu vevesi i totonu o lona aiga, e mafua mai i se faalavelave na tulai mai i le masina o Mati o le tausaga nei, lea na ia tago tago ai i le itutinosa a le uso o lona to’alua a’o momoe si fafine, o lona toalua ma le la fanau i le potu malolo o le latou fale.
Na tete’e Leota i le tuuaiga faasaga ia te ia, ma mafua ai loa ona faatulaga lana faamasinoga iloilo i le aso Faraile na te’a nei peitai ina ua maea ona faafofoga le faamasinoga i molimau a le malo e aofia ai ma le fafine na aafia, na tuuina mai ai loa le faaiuga e nofosala Leota i le solitulafono sa tuuaia ai o ia.
Na taua i faamaumauga a le faamasinoga e faapea, na te’i le tina na aafia ina ua ia faalogoina se tagata o loo tago atu i lona itutinosa (tulou), o lea na nofo ai loa i luga ma ia vaaia ai Leota o loo tago atu ia te ia.
O loo tumau pea poloaiga a le faamasinoga o loo tatala ai Leota i tua e faatali ai le lauina o lona faasalaga i le taeao nei.
FUALALEMALO SALATIELU
O le tamaitai lea o loo tuuaia i lona togiina o se tamaititi e 11 tausaga i se ma’a ma manu’a ai ona foliga, ua faatulaga le isi ana iloiloga i le aso 6 Aokuso ina ua ia teena moliaga faasaga ia te ia i le vaiaso na te’a nei.
O le ulua’i iloiloga sa faia i le mataupu a Fualalemalo Salatielu i luma o le alii faamasino ia John Ward II, na faamaonia ai e le faamasinoga o loo i ai mau e lagolagoina ai sa soli le tulafiono, ma o le foi ua molia o loo tuuaia i le soliina o le tulafono.
O loo tuuaia le ua molia i le moliaga o le faaoolima i le tulaga lua, faatupu vevesi i totonu o lona aiga, atoa ai ma lona faia o ni gaioiga e lamatia ai le saogalemu o se fanau laititi.
I faamaumauga a le faamasinoga o loo taua ai e faapea, o se taugaupu i le va o le alii na manu’a ma lona uso laititi, ae alu atu ai le ua molia ma tu’i ona foliga ma pau ai i lalo, ona ia kikiina lea o loina tino.
Na tu le tamaititi ma alu i le atoa peitai sa tago le ua molia i le ma’a ma togi ai o ia, ma tau ai i lona isu ma manu’a tigaina ai.
O taualumaga uma o le mataupu a Salatielu o loo faamatalaina atu lea ia te ia e se tamaitai e i ai lona tomai i gagana faagugu (sign language), ona o le ua molia e gugu.
O loo tumau pea poloaiga o loo tatala ai Salatielu i tua e pei o le faasa lea ona ia toe taumafai e faafesootai le tamaititi na aafia, aua nei ona toe soliina se tulafono, aua foi nei taumafai e sola ese ma le atunu, ao faagasolo lana mataupu i luma o le faamasinoga maualuga i le taimi nei.
O le tamaitai loia fautua lagolago ia Leslei Cardin o loo tulai mo Salatielu ae o Cecilia Reyna o loo tulai mo le itu a le malo.
NAOMI MAVAEGA
O le aso 6 Aokuso lea ua faatulaga e toe valaauina ai le mataupu a Naomi Mavaega, ina ua ia teena tuuaiga a le malo faasaga ia te ia i luma o le faamasinoga maualuga i le vaiaso na te’a nei.
O Mavaega o loo tuuaiai moliaga mamafa e lua e aofia ai le gaoi, atoa ai ma lona taumafai e faaaoga se credit card sa ia gaoia mai e fai ai sana faatau i se auala faasolitulafono.
O tuuaiga faasaga ia Mavaega na afua mai i se faalavelave na tupu ia Aokuso 2011, ina ua ia taumafai e fai sana faatau i le Asco Motors e faaaoga ai le credit card sa ia gaoi mai i le ato a se fafine sa la nonofo faatasi i le potu e faatali ai gasegase a le falemai i Fagaalu.
Na taua i faamaumauga a le faamasinoga e faapea, o se aitalafu a le ua molia i le pule o le Aeto Taxi stand i Pago Pago, na mafua ai loa ona ia taumafai e faatau mai ni pa’u taavale e faapaleni ai lana aitalafu e $450.
Na faailoa e Mavaega i le alii lea, o le credit card a lona tina lea o le a faaaoga e totogi ai ana pa’u taavale e faapaleni ai lana aitalafu.
Na pepelo Mavaega i le tagata faigaluega a le Asco Motors o lona aunty e ana le credit card, ae ina ua fesiligia mulimuli o ia, sa toe sui lana tali.
Ina ua fesiligia foi o ia e leoleo, sa ia ioeina ai lona gaoiina o le credit card ae tia’i le tamai ato sa i ai i totonu i se togavao i Tafuna.
Fai mai le malo, ua uma ona toe faafoi i le olomatua lana tamai ato sa gaoi e le ua molia, ma mea aoga uma sa i ai e aofia ai ma le credit card.
O loo taofia pea i le toese i Tafuna Mavaega ina ua le mafai ona ia totogiina le $5,000 sa faatulaga e tatala ai o ia i tua.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Finau loia a Pati Lepou e lei auai i le sola’aga
AMATA FA’AMASINOGA O PATI LEPOU
Na molimau le ali’i o Sefo Lemalu i le ulua’i aso o le fa’amasinoga o Pati Lepou, i le taeao ananafi, o Lepou na faia le tonu latou te sosola mai i le toese i le po o le aso 22 Ianuari 2010, ina ia latou o i le fale o Lepou i Iliili e aumai mea o lo o ia mana’omia.
Na taua e Lemalu, o ia, Lepou, David Maea ma Gasona Mafiti sa latou auai uma i le solaaga i le po lea ma latou agai sa’o atu i le nofoaga o i ai le faletupe o le ANZ i Tafuna.
Fai mai Lemalu, e sosola mai le to’ese, ae ua toe 6 masina o lo o totoe o lona faasalaga faafalepuipui. Sa ia taua foi e faapea, sa loka faatasi i laua ma Lepou i le sela a’o tuli a la faasalaga.
O Lepou o lo o tuuaia i moliaga mamafa e tolu, e aofia ai le faomea i le tulaga muamua, faaoolima i le tulaga muamua, atoa ai ma le sola ese mai le toese. Ae e sosola Lepou ma lana vaega ia Ianuari, ae o lo o tuli foi seisi ona faasalaga, ina ua tausalaina i lo latou osofa’ia ma nisi ali’i, le faleaoga a le South Pacific Academy i Tafuna, ma gaoia ni mea totino mai totonu o le ofisa o le pule aoga.
Na ta’ua e le loia a le malo, o Cecilia Reyna, i lana ulua’i folasaga ananafi, “E toatolu pagota o le a latou faailoa i le faamasinoga, sa auai Lepou i le solaaga, o ia foi na faia le tonu ina ia latou sosola ese mai le toese,” o le faafinauga lea a le itu a le malo, peitai na tali le loia a Lepou o Mark Ude, e le i auai Lepou i le solaaga e pei ona taua, ma, e i ai foi isi vaega o le suesuega a leoleo e le o manino lelei talu mai le taimi na amata mai ai lenei mataupu.
E lei faamanino e Ude i le vaega iloilo iuga po o a ia mea e lei manino lelei i suesuega a leoleo.
Fai mai le malo, o Lepou e toatasi na faia le tonu ina ia fasi le leoleopo ma gaoi le ki, ina ia mafai ai ona latou maua se taavale latou te o ai i lona fale i Iliili.
“O le a molimau alii pagota e toatolu e faapea, o Lepou na fai ia Maea e tui le leoleopo i le naifi faapata falaoa, o ia foi na ee atu ina ia fasioti le leoleopo,” o le faamatalaga lea a le loia mo le malo i lana folasaga.
Na taua foi e le malo e faapea, o Lepou na taina le ulu o le leoleopo i le paia u’amea ma pau ai i lalo, ae na mafua ona taofia ia gaioiga ona sa ia vaaia se taavale o agai atu ia te i latou, o lea na latou tuua ai loa lea nofoaga ae sosola ese.
E talitonu foi le malo, o matuia tele o manu’a na aafia ai le alii leoleo na faigata ai ona sola ese i le taimi na osofaia ai e le ua molia ma isi pagota o ia.
Ae i le faafinauga a Ude sa ia taua ai e faapea, o le a manino i molimau a le itu tete’e e lei auai Lepou i le solaaga e pei ona taua, ma e i ai lona talitonuga afai e lei auai o ia i le solaaga, o lona uiga e leai ni moliaga o le faaoolima ma le faomea e ono tuuaia ai fua o ia.
Na taua e Ude e faapea, e ese lava le itu lea o loo taumafai mai i ai le malo ina ia faamaonia le latou mau faasaga ia Lepou, peitai o lona tiute o le loia mo le ua molia, ia faailoa molimau e atagia mai ai e leai se solitulafono sa tupu.
E toa 6 tamaitai ma le alii e toatasi o loo i totonu o le vaega iloilo iuga, lea o loo latou iloiloinase faaiuga o lenei mataupu.
O le afioga i le alii faamasino sili ia Michael Kruse o loo faatautaia lenei mataupu, i le lagolagosua a afioga i alii faamasino lagolago ia Suapaia Pereira ma Satele Aliitai Lilio.
O le taeao nei lea ua faamoemoe e toe faaauau ai lenei iloiloga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
SU’A: TAUAU INA MOU ATU LE MAMALU MA LE TAUA MAMANU A SAMOA
O le soona ta solo o mamanu a Samoa i vaega o le tino e pei o ogavae ma tauau, aemaise ai foi le lolomi i mitiafu, o ni isi ia o auala e manatu ni isi o tufuga ta tatau, ua atagia mai ai le manatu mama o ni isi o tagata i le taua ma le mamalu o mamanu a Samoa, ma ua agai foi ina mou atu le faataua e nisi o ia tulaga.
E talitonu le Aiga Sa Sua o lo o fitoi tonu i ai le galuega o le taina o tatau e faaaoga i ai mamanu a Samoa, e tasi lava le auala e ala ai ona ta mamanu i le tino o le tagata, pe afai o lea tagata o lo o laei i le soga’imiti po o le malu.
“E le o se mea sa’o le ta o le soga’imiti i le ogavae, tauau poo le lolomi foi i mitiafu, e le atagia mai ai le mamalu o le soga’imiti pe afai e fai faapena, o le soga’imiti lava ia o le laei lea a tama tane, e onomea ai foi le tama tane pe afai e taoto sa’o le laei i le vaega tonu o le tino e tatau ona ta ai,” o le saunoaga lea a le susuga Su’a Vaofusi Pogisa Su’a, o se tasi o tufuga ta tatau mai Samoa na malaga mai e auai i le tauvaga ta tatau, lea o le a faatautaia i Alega i le “Tisa’s Barefoot Bar” i le aso a taeao mo le tolu aso.
O Su’a, o lona uso o Su’a Faumuina Tupou Su’a ma le la tausoga o Pogia Aiulu Faumuina, o i latou ia e o mai i le Aiga Sa Sua o Gagaifovao Lefaga, se tasi o Aiga ta tatau i Samoa, ua malaga faapitoa mai e avea ma ni isi o tufuga iloga o le a auai i le tauvaga ta pe’a o lenei tausaga, e atoa i ai le 8 o tausaga talu ona faia lenei tauvaga.
O le agaga autu e pei ona taua e Tisa ina ua fesiligia e tusa ai o lenei faamoemoe, o le maua lea e le atunuu o le avanoa e maimoa ai i ni isi o tufuga ta tatau e tupuga mai i Aiga ta tatau iloga o le atunuu, e malaga mai e auai i lenei faamoemoe taua.
“Ua ou manatu e aumai le aiga Sa Sua mai Lefaga, e faasoa mai foi lo latou silafia e faatatau i lenei galuega,” o le saunoaga lea a Tisa.
Na taua e Su’a i se faatalatalanoaga ma le Samoa News ananafi, e iloa le tatau moni pe afai na ta i ‘au o lo o faatino ai le galuega, ae afai o se tatau na ta i se masini, o lona talitonuga e le o se tatau lena mea.
Saunoa Su’a, o ‘au e tolu e faaaoga e soo se tufuga e ta ai le tatau e aofia ai le ‘ta pulu’; ‘togi ‘aso’ ma le ‘au mono’, poo le ‘au teu’.
Fai mai lana mau, “e tofu lava ‘au nei e tolu ma le aoga, e eseese foi taimi e faaaoga ai pe a ta le tatau, e le mafai la ona faapea mai le tufuga ta tatau sa faaaoga le masini e tapulu ai le pe’a pe tusi ai fo’i le ata, aua e ese le ‘au tapulu ese le ‘au teu.”
Saunoa Su’a, o le taua o mamanu a Samoa o lo o atagia i lana tatau, o lo o faailoa atu ai tu ma agaifanua a le atunuu i le lalolagi, e tatau foi la ona faataua ma puipui malu i ai Samoa uma, e pei foi ona naunau Aiga ta tatau a le atunuu e puipui ma faataua.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
O le alii aoga lea na maua e se sui Sinia o lana aoga o ula sana sikaleti mariuana i totonu o le lotoa a le aoga, ua tatala i tua mai le toese, i le mae’a ai lea o aso e 83 na taofia ai o ia a’o faatalitali le lauina o lona faasalaga.
O le alii o Ioane Tuumalo na ta’usalaina e le faamasinoga maualuga i le moliaga o lona umia faasolitulafono lea o ni sikaleti mariuana, o se solitulafono na toe suia e le malo le mamafa o le faasalaga, i lalo o se maliliega sa sainia ma le ua molia ma talia ai e le faamasinoga.


text:
Aoao Tetele O Le Itumalo
Afio le afio o ali'i
Afio afioaga i ali'i Fa'atui
Mamalu mai To'oto'o o le Faleula
Ma upu ia te oe le Manu'a Tele
OLOSEGA
Afio mai Tuiolosega ma lau malelega
Susu mai lou Usoali'i (Seumaala, Tuipolo ma Vo'a)
Susu mai le nofo ao (Tagaloa, Ena ma Tivao)
Maliu mai oulua to'oto'o (Malemo ma Malaepule)
Mamalu mai oulua le Toga, o lau toga Ape ma lou to'oto'o o Niuatoa ma upu ia te oe le Olosega
FALEASAO
Afio mai Aso'au o oe o le to'oto'o alii
Susu mai alii o le gafa (Vaitautolu, Ma'o, Liva, Seigafo, Ti'a, Tuisalia ma Ta'ita'i)
Maliu mai le fetalaiga ia te oe le Faleasao
Malaefono: Malae
Maota o Alii: Aso'au=Poulima
Igoa Ipu a Alii: Aso'au=Lagitafa faaifo malo tu, aumaia Mua'au tau
Sa'o Tamaitai: Aso'au= 1. Tapualeeleele 2. Lagitafa
Sa'o Aumaga: Tupua Igoa ipu=Lalagofaatasi
Toga: 1. Alava tualua 2. Matu mai vai
Lagi: Lagi i fa'alupega
TA'U
Afio le Tuimanu'a, o le la'au na amotasi
Susu mai Fa'atuiolemotu(Sotoa ma Lefiti)
Susu mai Sotoa, o ia o le Vaimagalo, o le tama a le malo
Susu mai Suafa o Lefiti, ma le pupualii(Moliga, Nua, ma Leasau)
Mamalu mai le fetalaiga ia te outou to'oto'o o le Faleula tau tagata
Alala foi upu ia te oe le Faletolu
(Malaefono, Maota, Igoa Ipu o Ali'i...etc o lo'o avanoa pe'a e fia iloa)
SILI
Susu mai Laolagi
Susu mai Usoalii
Mamalu mai oulua Suafanuu (Muasau ma Alega)
Mamalu mai le fetalaiga ia te oe le to'oto'o (Lolo)
Sosopo maia e matutua i le nu'u, ma upu ia te oe le Sili
FITIUTA
Afio mai lau afioga Galea'i, o le na mua i ao,
O le vaimagalo, o le tama'ita'i o le ao, o le se'etalaluma,
O le ilamutu o puapuaga
Susu mai le Faleifa, lau susuga Tufele, o le alofi o Amoa, Pomele,
Tau'ili'ili ma Moaali'itele.
Susu mai Maopu (Tei, Paopao, Nunu, ma Ale)
Maliu mai Suafanu'u, o Sa Matuafaiga o e na ulua'i tu'ia upu o le maota (Filiupu, Logoa'i, Ve'e ma Ale)
Susu mai Usoali'i (ali'i uma o le nu'u)
Maliu mai le fetalaiga i to'oto'o, o le Fale'ula tauaitu (La'apui, Sega, Ta'aga ma Laie~)
Mamalu mai le Folasa ma le aumaga paia.
OFU
Afio mai Misa'alefua
Susu mai Tamafa'alagia (Faoa ma Sai)
Susu mai Usoali'i (Tuiofu, Foisia ma Muasau)
Maliu mai oulua To'oto'o (Valega ma Le'i)
Ma upu ia te oe le Ofu.


text:
Ulua’i Fogafale 4-$5.7Miliona
I le tula e10:00 i le taeao ananafi, sa matua fa’atumulia fale’ie tetele i luma maota o le Falefou o ituaiga o fausaga fou i le tatou atunu’u, ma ua tu matilatila fo’i o se ulua’u fale fogafalefa ua fausia e le tatou malo i le atunu’u.
O se mea e sili ona taua, ona ua fa’ailoa mai e le Fa’atonu o le ASTCA, Aleki Sene, “So’o se kamupani po’o se matagaluega o le Malo e fia fa’aaogaina le ata o lenei fale e taua’ao fua atu e le matou matagaluega, ae tasi lona aiaiga, ia na’o le fa lava fogafale e fausia!”
O le tau o le galuega lenei i lona aotelega e aofia au ma suiga uma na toe faia i le fale e ese mai lona ata na mua’i pasia ai i le amataga, e $5.7miliona. O le tala o le galuega i lona amatalia mai se’ia o’o ina mae’a nei ma tatalaina, sa otootoina mai lea e le susuga le Fa’atonu mo le silafia a le to’atele na auai, fa’atasi ai ma le afioga le Kovana Sili ma le mamalu o tafa e tolu o le faigamalo a Amerika Samoa.
O le tele o le fale i lona aofa’i o le avanoa mo ofisa o i ai nei e 20,000sikuea futu, ma ua fa’asoaina i le vaega o ofisa e tautuaina le mamalu lautele e ala i tautua ua ofoina mai e le ASTCA i telefoni i le mamalu o le atunu’u, ua tu’uina lava i le fogafale aupito i lalo.
O lenei ulua’i fuafuaga i se fale sa tu’uina mai e le Malo le fa’atausi’usi’uga o le Malae va’alele, peita’i, ua toe feutaga’i le Komiti Fa’afoe o le ASTCA ma ua latou manatu ai, e sili pe a fausia i lea eleele patino ia i latou ona o tulaga tau le pisi o va’alele sese’e ma toe tu’uva’a ese atu, fa’atasi ai ma le tele o le asu e ono lamatia ai le soifua maloloina o tagata faigaluega, fa’apea ma le mamalu lautele e fa’aaogaina fo’i lea Ofisa i le totogia o latou pili ma fefa’ataua’iga fo’i i aso ta’itasi.
I le tautalaga a le tama fa’atonu o le ASTCA sa ia fa’aalia ai, “O lenei tinoitupe atoa na fausia ai le fale lenei, ua maua mai lava i a tatou tupe mai le lotoifale, i a outou pili totogi mo tautua a le ASTCA, ma afai la o oe o le tagatao lo’o i ai lau telefoni mai le ASTCA, fa’afetai ia te outou uma lava, lea ua tula’i la outou galuega!”
Na ia fa’ailoa o se fonotaga a le SPIN [South Pacific International Network] sa auai i ai i latou ma le Kovana Sili, Magalei ma Lelei Peau na mafua ai ona a’e se tofa mai le 2008 ina ia fausia lenei galuega, fa’afetai o tausaga lava ma tu’u se vaega o le tau o le fale i luga o le latou tupe fa’asoa i le tausaga, ma e o’o mai i le 2010, ua mae’a lelei le $5miliona ona fa’ao’o i le paketi a le ASTCA.
I le fale ua tutula’i nei, e ui ina tetele pesega ae ua matua i le oo! Lele ua mafai ona tu’ua le fogafale lona tolu mo le Ofisa o le susuga le Faipule i Uosigitone, i lona tasi o vaetolu o lea avanoa mo ofisa, ua fa’atulaga le fogafale lona lua mo Ofisa o Pisinisi a le ASTCA, Fogafale lona fa ua fa’atulaga mo Ofisa o le Fa’atonu, Ofisa tapena mo nisi e masi’i mai mo le fa’aleleia atili o feso’ota’igama atunu’u i fafo, Potu fono ma isi Ofisa Autu mo le Komiti Fa’afoe.
Ina ua fa’ai’ui’u lana tala o le galuega, sa ia fa’afetaia le galulue fa’atasi o i latou ma isi matagaluega o le malo e aofia ai le Matagaluega o Galuega lautele, EPA, ASPA, DOC fa’apea le Kamupani sa fa’akonekarate mo le galuega tele ua tula’i nei.
I se tautalaga a le Kovana Sili sa mafai ona ia fa’afetaia le galuega, ma ua fa’afiafiaina fo’i lona sui e matauina le aga’i pea i luma o ala o feso’ota’iga ma fale e fa’atautaia ai. Peita’i, sa ia fa’amamafa mulimuli lava, ia alofagia, e galulue fa’atasi le ASTCA ma isi Kamupani tu maoti i nei tautua, ina ia lelei le tautuaina le atunu’u lautele, o le sini lena o le fa’amoemoe o le Malo e fa’aleleia atili ai ala o auaunaga lautele.
Sa fa’afetaia muamua lava e le Kovana, le mataisau ma le tomai fa’apitoa o le susuga Dean Hudson ma le Kamupani a le Fletcher lea lava e tu’u i ai le fa’amoemoga atoa o Amerika Samoa e avea lo latou tomai fa’akamuta, e fausia ai fausaga fou e aoga mo le atunu’u i le taimi nei ma le lumana’i.
O le lipine ole fale sa o’otia lea e le faletua Maryann Tulafono, ae o le susuga le Fa’atonu Aleki Sene sa taua’aoina i ai le Tusi Pasi e fa’aaoga ai le fale tele, ma lona ki e le susuga le Fa’atonu o Galuega, Punaofo Tilei ma le fale o Dean Hudson o le Fletcher. O tatalo sa si’itia lea e Rev Fa’atui Laolagi, ma o ia fo’i lea sa ia mua’i tatalo e tatalaina ai le galuega i le amataga mai.
O se ‘aiga fiafia na saunia lelei ina ua mae’a asia le maota atoa e le mamalu sa auva’a potopoto, ma sa tofusia fo’i i latou i nai meaalofa, ma le auvala’aulia fa’apitoa na faia i ai fa’aaloaloga maualuga a le Matagaluega o Feso’ota’iga a le tatou Malo po’o le ASTCA.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
FAGOGO: O LE TAMA O LE CIA
Na toe valaau faatopetope le isi fono a le komiti faafoe a le Banking Cooperation ina ua maua atu le tusi faamavae a le tama o Eteuati, e pei ona tuu atu i le pule aoao o le faalapotopotoga, le toeaina o Selefuti. O le tusi o loo faaauau i lona agaga faafetai ona o le avanoa sa tuuina atu, na te vaaia ai se tasi o vaega tele o le lala o le faletupe. Sa ia faafetaia foi le komiti faafoe i lo latou talitonugaina o ia i le galuega.
“Ou te talitonu e seasea oo se tagata i lenei tulaga, ona o se tulaga faigata ma manaomia ai se tagata faamaoni, ae ou te faafetai atu i le filifilia o au ma le avanoa sa ou maua ou te galue ai i le galuega, ae o lea o le a tuu atu le masina atoa lenei tatou te galulue faatasi ai pea, ona outou le toe vaai mai loa lea ia te a’u, ae mafai lava ona ou galue mo outou pe afai e manaomia la’u tautua,” o le tusi lea a Eteuati.
Na faailoa foi e Eteuati i lana tusi, afai e i ai se isi taimi e manatu o le a toe manaomia ai lana tautua, ua ofo mai lona taimi e tautua ai mo le faalapotopotoga i soo se taimi e manaomia ai o ia.
O le fono faatopetope la lea ua talo nei a le komiti faafoe, o le a talanoaina ai na o le mataupu e uiga i le tusi a le tama o Eteuati, ma o se tusi foi na faateia ai le toatele o le kamupani atoa ai ma le komiti faafoe.
Na faailoa e le pule aoao o le faalapotopotoga ia Selefuti, o ia e le o malamalama i le mafuaaga ua ala ai ona faamavae Eteuati ma le galuega, e le o manino foi i lona mafaufau le autu o lana tusi faamavae. O vaega na manaomia e le tamaloa o Selefuti e ao ona matua manino, ia iloa poo fea lea o le a alu Eteuati e faigaluega ai pe afai e maea lana tautua i le latou kamupani, ae o fea foi le atunuu e tu ai le kamupani lea o le a galue ai o ia.
Sa ia fia iloaina foi pe fia se totogi ua ofa atu e le kamupani fou lea ua latou mauaina Eteuati e galue ai o ia i lana galuega fou. Na taua e Selefuti, o le atamai lea o loo maua e Eteuati na mafua ai ona latou manaomiaina o ia, e le o se atamai faatauvaa, aua o ia o se tagata e i ai le atamai e faatino ai le galuega, e lei uma le fono ae faia le faaiuga o le a tolopo mo le isi vaiaso, sei ao uma mai faamatalaga e uiga i faamaumauga ua manaomia e le komiti, poo fea tonu lea o le a see atu le alii faapitoa lenei e faigaluega ai.
E faia pea
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.